text:
Andalucía
- Mayda impormasyon hini nga artikulo nga aada han Iningles nga bersyon nga angay ighubad ha Winaray
- Mayda impormasyon hini nga artikulo nga aada han Kinatsila nga bersyon nga angay ighubad ha Winaray
An Andalucía (puyde liwat igsurat ha Winaray nga Andalusiya; ha Iningles: Andalusia) usa nga komunidad autonoma han Espanya nga nahimot tikang han mga lalawigan han Almería, Cádiz, Córdoba, Granada, Huelva, Jaén, Málaga ngan Sevilla, nga diin nahamutang an kapital nga dida an lingkoranan han Junta de Andalucía. Didto ha syudad han Granada an lingkoranan han Tribunal Superior de Justicia de la comunidad.
Amo ini an komunidad autonoma nga gidako-i hin populasyon ha Espanya (8,202,220 nga molupyo han 2008)[1] ngan an ikaduha nga gihaluagi, nga nahiusa han iya kaagi ngan kultura nga naghatag hin dako nga impluwensya han kahimo hini nga bahin han Espanya. Nahamutang ini ha habagatan o salatan-katundan han Europa, nga ginsasapitan ha katundan han Republika han Portugal, han Kalawdan Atlantico, han Dagat Mediterraneo ngan han gawas nga teritoryo Britaniko han Gibraltar ha salatan, han Extremadura ha amihanan ngan han Castilla-La Mancha ngan han Región de Murcia ha sidlangan.
Teritoryal nga pag-organisar[igliwat | Igliwat an wikitext]
- Mga Probinsya
An Andalucía ginbahin ngadto hin walo nga mga probinsya, nga nahimo ni Javier de Burgos pinaagi han Real Decreto de 30 de noviembre de 1833, nga amo an mga sunod:[2]
Mga reperensya[igliwat | Igliwat an wikitext]
- ↑ Cifras de población referidas al 01/01/2008 Real Decreto 2124/2008, de 26 de diciembre. Resumen por Comunidades Autónomas. Instituto Nacional de Estadística. España. Consultado el 2 de febrero de 2009.
- ↑ Junta de Andalucía. Consejería de Gobernación. "Directorio de Entidades Locales". Ginkuhà 8 han Oktubre han 2008.


c: text/html

text:
Hi Pedro ba an Siyahan nga Papa?
“Hi Cardinal Jorge Mario Bergoglio, S.J., ginpili sugad nga Supremo nga Papa, an ika-265 nga kasaliwan ni Pedro.”—VATICAN INFORMATION SERVICE, VATICAN CITY, MARSO 13, 2013.
“An obispo han Roma an may katungod nga manguna han Singbahan ha bug-os nga kalibotan tungod kay hiya an kasaliwan ni San Pedro, nga kinarawat hito nga katungod tikang kan Jesu-Kristo.”—THE PRIMACY OF THE BISHOP OF ROME DURING THE FIRST THREE CENTURIES, 1903, NI VINCENT ERMONI.
“Kon may sumiring nga . . . an Papa han Roma diri kasaliwan han pagin magmarando han Baraan nga hi Pedro; magigin anathema hiya [karuyag sidngon, tatawagon hiya nga erehes].”—THE FIRST VATICAN COUNCIL, HULYO 18, 1870.
PARA ha minilyon nga Katoliko ha bug-os nga kalibotan, an dekreto han siyahan nga Konsilyo han Vatican han 1870 usa nga doktrina han singbahan—katutdoan nga sadang sundon ngan diri puydi bag-uhon. Kondi an pakiana, Igintututdo ba ito han Biblia? Kasaliwan gud ba ni apostol Pedro hi Pope Francis? Ngan hi Pedro ba an siyahan nga papa?
“HA BAWBAW HINI NGA BATO TITINDUGON KO AN AKON SINGBAHAN”
An dekreto han Konsilyo han Vatican han 1870 iginbasar ha ira interpretasyon han Mateo 16:16-19 ngan Juan 21:15-17. An pag-istorya nira Jesus ngan Pedro nga mababasa hini nga mga bersikulo sugad man ha iba nga mga asoy ha Biblia nagpapakita nga may-ada importante nga bahin hi apostol Pedro ha kasaysayan han Kristianidad han siyahan nga siglo. Ha pagkamatuod, han siyahan nira nga pagkita, igintagna ni Jesus nga magpapakita hi Pedro hin sugad-bato nga mga kalidad. (Juan 1:42) Kondi gintagan ba han Kristo hi Pedro hin labaw nga katungdanan?
Ha Mateo 16:17, 18, hi Jesus nagsiring kan Pedro: “Nasiring ako ha imo, hi Pedro ka [nga an ngaran nangangahulogan nga “Usa ka Pidaso nga Bato”], ngan ha bawbaw hini nga bato titindugon ko an akon singbahan.” * An karuyag sidngon ba ni Jesus nga an iya “singbahan,” o kongregasyon, itutukod kan Pedro, nga usa nga tawo? Hi Pedro ba an mangunguna ha ngatanan nga sumurunod ni Jesus? Paonan-o ginsabot ito nga mga pulong ni Jesus han mga apostol nga nakabati? Ginpapakita han mga Ebanghelyo nga ha urhi, may mga higayon nga nagdiskusyon hira kon hin-o an labaw ha ira. (Mateo 20:20-27; Marcos 9:33-35; Lucas 22:24-26) Kon iginhatag na gud man ni Jesus kan Pedro an labaw nga katungdanan, magdidiskusyon pa ba an mga apostol kon hin-o an labaw ha ira?
Paonan-o ginsabot ni Pedro ini nga mga pulong ni Jesus? Sugad nga Israelita, posible gud nga pamilyar hi Pedro ha iba-iba nga tagna ha Hebreo nga Kasuratan nga may kalabotan ha “bato” o “sinarigan nga bato.” (Isaiyas 8:13, 14; 28:16; Sacarias 3:9) Han ginkotar niya an usa hito ha iya surat ha iya mga igkasi-tumuroo, iya iginsaysay nga an igintagna nga “sinarigan nga bato” amo an Ginoo nga hi Jesu-Kristo, an Mesias. Gin-gamit ni Pedro an Griego nga pulong nga pe’tra (ini gihapon nga pulong an gin-gamit ni Jesus ha Mateo 16:18) para la han Kristo.—1 Pedro 2:4-8.
Hi apostol Pablo usa liwat nga matinumanon nga sumurunod ni Jesus. Natoo ba hi Pablo nga gintagan ni Jesus hi Pedro hin labaw nga katungdanan? Sugad nga pagkilala han papel ni Pedro ha Kristiano nga kongregasyon ha siyahan nga siglo, hi Pablo nagsurat nga usa hi Pedro han “kinikilala nga mga harigi.” Para kan Pablo, diri la usa an “harigi.” (Galacia 2:9) Dugang pa, kon hi Pedro an gintagan hin katungdanan ni Jesus nga magin ulo han kongregasyon, kay ano nga ginkikilala, o gintatagad man la hiya han iya mga igkasi-tumuroo sugad nga harigi?
Han igsurat an mahitungod han pagpakita ni Pedro hin pagdapig, matinalahuron kondi prangka nga nagsiring hi Pablo: “Ginsupak ko hiya ha iya atubangan kay sayod gud nga nagsayop hiya.” (Galacia 2:11-14) Waray maghunahuna hi Pablo nga gintukod han Kristo an iya singbahan, o kongregasyon, kan Pedro o ha bisan hin-o nga diri perpekto nga tawo. Lugod, natoo hiya nga hi Jesu-Kristo an pundasyon han kongregasyon. Para kan Pablo, “ini nga bato amo hi Cristo.”—1 Corinto 3:9-11; 10:4.
“HI PEDRO KA . . .”
Salit paonan-o naton sadang sabuton ini nga mga pulong: “Hi Pedro ka, ngan ha bawbaw hini nga bato titindugon ko an akon singbahan”? Basi husto nga masabtan an usa nga teksto, kinahanglan naton basahon an konteksto hito. Ano an gin-iistoryahan nira Jesus ngan Pedro? Pagpapakiana pa la ni Jesus ha iya mga disipulo: “Hin-o man ako?” Waray pag-alang nga bumaton hi Pedro: “Ikaw an Mesiyas, an Anak han buhi nga Dios.” Tungod hito, ginkumendasyonan ni Jesus hi Pedro ngan nagsiring nga iya tutukuron an iya “singbahan,” o kongregasyon, ha mas marig-on nga “bato,” ha usa nga kan kanay nagpahayag hi Pedro hin pagtoo—kan Jesus mismo.—Mateo 16:15-18.
Paonan-o naton sadang sabuton an mga pulong ni Jesus: “Hi Pedro ka, ngan ha bawbaw hini nga bato titindugon ko an akon singbahan”?
Uyon hini, damu nga “Amay han Singbahan” an nagsurat nga an bato ha Mateo 16:18 amo an Kristo. Pananglitan han ikalima ka siglo, hi Augustine nagsurat: “An Ginoo nagsiring: ‘Ha bawbaw hini nga bato tutukuron ko an akon Iglesia,’ tungod kay hi Pedro nagsiring ha iya: ‘Ikaw an Kristo an Anak han Buhi nga Dios.’ Salit dinhi hini nga bato, nga iyo iginpahayag, akon tutukuron an akon Iglesia.” Pauroutro nga nagsiring hi Augustine nga “an Bato (Petra) amo an Kristo.”
Kon huhukman uyon ha doktrina han Katoliko yana, hira Augustine ngan an iba pa tatagdon nga erehes. Ha pagkamatuod, sumala ha Swiss nga teologo nga hi Ulrich Luz, kon tatagdon uyon ha Konsilyo han Vatican han 1870, an mga eskolar han Biblia yana huhukman sugad nga erehes tungod han ira nagkakaurosa nga opinyon.
AN PAPA BA AN KASALIWAN NI PEDRO?
An titulo nga “papa” o “pope” diri hinbabaroan ni apostol Pedro. Ha pagkatinuod, damu nga diri Romano nga mga obispo an naggamit hini nga titulo para ha ira kalugaringon han ikasiyam ka siglo. Kondi, talagsa la gamiton ini sugad nga opisyal nga titulo antes han ika-11 ka siglo. Dugang pa, waray Kristiano ha siyahan nga siglo an natoo nga an pagin lider nga ginhunahuna nga iginhatag kan Pedro iginpasa ha bisan hin-o nga sumaliwan ha iya. Salit, nakasiring an Aleman nga eskolar nga hi Martin Hengel nga “waray nakikita nga basihan ha kasaysayan ngan relihiyon basi masiring nga an papa may-ada ‘labaw nga katungdanan.’”
Sugad nga konklusyon: Hi Pedro ba an siyahan nga papa? Kasaliwan ba niya an mga papa? Uyon ba ha Biblia an doktrina han Katoliko mahitungod han labaw nga katungdanan han papa? An husto nga baton, diri. Kondi, waray ruhaduha nga gintukod gud ni Jesus an iya singbahan, an iya tinuod nga kongregasyon, ha iya kalugaringon. (Efeso 2:20) Salit para ha tagsa ha aton, an importante nga pakiana, Nabilngan ko na ba an tinuod nga kongregasyon?
^ par. 8 An ngatanan nga pagkotar ha Biblia hini nga artikulo tikang ha An Baraan nga Biblia.

robotstxt: allowed

filter: keep


text:
Bahin 6: Tikang han Katawo ni Jesus Tubtob han Iya Kamatay
Ginsugo hi anghel Gabriel nga kumadto ha buotan nga daraga nga hi Maria. Ginsumatan hiya nga mag-aanak hiya hin lalaki nga magigin hadi ha kadayonan. Ito nga iya anak nga hi Jesus, natawo ha kwadra, diin ginbisita han mga magbarantay han karnero. Katapos, may-ada kalalakin-an nga tikang ha Sinirangan nga gin-giyahan han bitoon ngadto ha bata. Hibabaroan naton kon hin-o an nagpahinabo nga makita nira an bitoon, ngan kon paonan-o naluwas hi Jesus tikang ha mga karuyag magpatay ha iya.
Sunod, makikita naton hi Jesus han 12 anyos hiya nga nakikiistorya ha mga magturutdo ha templo. Paglabay hin disiotso ka tuig, ginbawtismohan hiya, ngan gintikangan niya an pagsangyaw ngan panutdo mahitungod han Ginhadian nga iginsugo ha iya han Dios nga buhaton dinhi ha tuna. Basi buligan hiya hini nga buruhaton, nagpili hiya hin 12 nga lalaki sugad nga iya mga apostol.
Nagbuhat liwat hi Jesus hin damu nga milagro. Ginpakaon niya an yinukot nga katawohan pinaagi la hin pipira nga isda ngan tinapay. Gintambal niya an magsakit ngan ginbanhaw pa ngani an mga patay. Katapos, hibabaroan liwat naton an mga nahitabo kan Jesus ha adlaw antes hiya patayon, ngan kon paonan-o hiya ginpatay. Nagsangyaw hi Jesus hin mga tulo ngan tunga ka tuig, salit an BAHIN 6 nahitabo ha sulod hin sobra 34 ka tuig.


text:
Willy Brandt
Hi Willy Brandt (Inaleman nga kaluwas: [ˈvɪli ˈbʁant]), nga natawo ha ngaran nga Herbert Ernst Karl Frahm; (18 Disyembre 1913 - 8 Oktubre 1992), amo in Aleman nga politiko, Kansilyer han Katundan nga Alemanya 1969–1974, ngan manguna han Partido Socialdemokrata han Alemanya (SPD) 1964–1987.
An pinaka-importante nga pabilin ni Brandt amo an Ostpolitik, in polisiya nga naningkamot hin pag-upay hin mga relasyon han Sidlangan nga Alemanya, Polonya, ngan han Unyon Sovietika. Ini nga polisiya nagdangat hin dako nga kontrobersya ha Katundan nga Alemanya, kundi hi Brandt ginpasidunggan han Pasidungog Nobel hin Kamurayaw han 1971.
Han 1974, binmiya hi Brandt komo Kansilyer katapos mahisabtan nga hi Günter Guillaume, usa han iya mga kabulig, amo in usa nga ahente han Stasi, sekreto nga polisiya han Sidlangan nga Alemanya.


text:
Gusto daw Nindong Maaraman an Katotoohan?
AN KATOTOOHAN manongod sa ano? Manongod sa nagkapira sa pinakamahalagang mga ihinahapot nin mga tawo. Tibaad inisip-isip na nindo an manongod sa mga hapot na arog kaini:
- An Dios daw talagang may pagmakolog sa sato?
- Matatapos pa daw an guerra asin pagsakit?
- Ano an nangyayari sa sato kun kita magadan?
- Igwa daw nin ano man na paglaom para sa mga gadan?
- Paano ako mamimibi asin dadangogon nin Dios?
- Paano ako makakanompong nin kaogmahan sa buhay?
Saen nindo hahanapon an simbag sa mga hapot na ini? Kun maduman kamo sa mga libreriya o tindahan nin libro, tibaad makaheling kamo nin rinibong libro na igwa daa kan mga simbag. Pero, sa parate, magkakakontra an mga libro. An iba garo baga balido ngonyan alagad madaling lumihis kaya rinerebisar o sinasalidahan iyan.
Minsan siring, may sarong libro na igwa nin masasarigan na mga simbag. Iyan sarong libro nin katotoohan. Si Jesu-Cristo namibi sa Dios: “An saimong tataramon katotoohan.” (Juan 17:17) Ngonyan aram niato na an Tataramon na iyan iyo an Banal na Biblia. Sa sunod na mga pahina, magkakaigwa kamo nin dikit na ideya sa malinaw asin totoong mga simbag kan Biblia sa mga hapot na nasa enotan.
An Dios daw Talagang May Pagmakolog sa Sato?
KUN TAANO TA IHINAHAPOT IYAN: Nabubuhay kita sa sarong kinaban na pano nin karingisan asin inhustisya. Dakol na relihion an nagtotokdo na kabotan nin Dios an mga pagsakit na naeeksperyensiahan niato.
KUN ANO AN ITINOTOKDO KAN BIBLIA: Nungka na an Dios an dahelan nin karatan. “Harayong mangyari na an tunay na Dios humirong may karatan, asin na an Makakamhan sa Gabos humiro na bakong makatanosan!” an sabi kan Job 34:10. May mamomoton na katuyohan an Dios para sa mga tawo. Iyan an dahelan kun taano ta tinokdoan kita ni Jesus na mamibi: “Ama niamo na nasa langit,…dumatong logod an kahadean mo. Gibohon logod an kabotan mo, kun paano sa langit, siring man sa daga.” (Mateo 6:9, 10) An Dios nagmamakolog na marhay sa sato kaya ginibo nia an gabos na paagi tanganing siertohon na maootob an saiyang katuyohan.— Juan 3:16.
Helingon man an Genesis 1:26-28; Santiago 1:13; asin 1 Pedro 5:6, 7.
Matatapos Pa daw an Guerra Asin Pagsakit?
KUN TAANO TA IHINAHAPOT IYAN: Dai mabilang na tawo an padagos na nagagadan huli sa guerra. Gabos kita apektado an boot huli sa pagsakit nin tawo.
KUN ANO AN ITINOTOKDO KAN BIBLIA: Ihinula nin Dios an panahon na papangyayarihon niang magkaigwa nin katoninongan sa bilog na daga. Sa pamamahala kan saiyang Kahadean, na sarong langitnon na gobyerno, an mga tawo dai na ‘mag-aadal pa nin pakikiguerra.’ Imbes, “pupulpogon ninda an saindang mga espada na magin tarom nin arado.” (Isaias 2:4) Tataposon nin Dios an gabos na inhustisya asin pagsakit. An Biblia nanunuga: “Papahidon [nin Dios] an gabos na luha sa saindang mga mata, asin dai na magkakaigwa nin kagadanan, ni magkakaigwa pa man nin pagmondo o pagtangis o kolog. An enot na mga bagay [kaiba an mga inhustisya asin pagsakit ngonyan] nakalihis na.”— Kapahayagan 21:3, 4.
Helingon man an Salmo 37:10, 11; 46:9; asin Miqueas 4:1-4.
Ano an Nangyayari sa Sato Kun Kita Magadan?
KUN TAANO TA IHINAHAPOT IYAN: An kadaklan sa mga relihion sa kinaban nagtotokdo na may sarong bagay na nasa laog nin tawo na padagos na nabubuhay pagkagadan. Naniniwala an nagkapira na an mga buhay puedeng gibohan nin maraot kan mga gadan o na pinapadusahan nin Dios an mga maraot paagi sa daing sagkod na pagpasakit sa nagkakalayong impierno.
KUN ANO AN ITINOTOKDO KAN BIBLIA: Pagkagadan, minapondo na an buhay nin tawo. ‘An mga gadan mayo man lamang nin pakaaram,’ an sabi kan Eclesiastes 9:5. Huling an mga gadan mayo na nin pakaaram, mayo na nin pakamate, o dai na nakakaeksperyensia nin ano man, dai na ninda magigibohan nin maraot— o matatabangan— an mga buhay.— Salmo 146:3, 4.
Helingon man an Genesis 3:19 asin Eclesiastes 9:6, 10.
Igwa daw nin Ano Man na Paglaom Para sa mga Gadan?
KUN TAANO TA IHINAHAPOT IYAN: Gusto niatong mabuhay, asin gusto niatong ikaogma an buhay kaiba kan satong mga namomotan. Natural sana na maghimuyawot kita na maheling giraray an nagadan nang mga namomotan niato.
KUN ANO AN ITINOTOKDO KAN BIBLIA: Bubuhayon liwat an kadaklan na tawo na nagadan. Si Jesus nanuga na ‘an nasa mga lolobngan na girumdoman maruluwas.’ (Juan 5:28, 29) Kaoyon kan orihinal na katuyohan nin Dios, an bubuhayon liwat na mga tawo magkakaigwa kan oportunidad na mabuhay sa sarong paraisong daga. (Lucas 23:43) Kaiba sa ipinanugang ini na mangyayari sa ngapit an sangkap na salud asin buhay na daing katapusan para sa makinuyog na mga tawo. An Biblia nagsasabi: “An mga matanos mismo makakasadiri kan daga, asin sinda mag-eerok dian sagkod lamang.”— Salmo 37:29.
Helingon man an Job 14:14, 15; Lucas 7:11-17; asin Gibo 24:15.
Paano Ako Mamimibi Asin Dadangogon nin Dios?
KUN TAANO TA IHINAHAPOT IYAN: An mga tawo sa haros gabos na relihion namimibi. Pero, an pagmate nin dakol dai sinisimbag an saindang mga pamibi.
KUN ANO AN ITINOTOKDO KAN BIBLIA: Tinokdoan kita ni Jesus na likayan an pagparaorootro nin tinuom na mga pamibi. “Kun namimibi,” an sabi nia, “dai pagparaorootrohon an iyo man sanang mga bagay.” (Mateo 6:7) Kun boot niatong hinanyogon nin Dios an satong mga pamibi, dapat kitang mamibi sa paagi na inooyonan nia. Tanganing magibo iyan, kaipuhan niatong manodan kun ano an kabotan nin Dios dangan mamibi oyon dian. An 1 Juan 5:14 nagpapaliwanag: ‘Minsan ano an satong hagadon segun sa kabotan nin Dios, dinadangog nia kita.’
Helingon man an Salmo 65:2; Juan 14:6; 16:23; asin 1 Juan 3:22.
Paano Ako Makakanompong nin Kaogmahan sa Buhay?
KUN TAANO TA IHINAHAPOT IYAN: Dakol na tawo an naniniwala na an kuarta, kabantogan, o gayon iyo an mapaogma sa sainda. Huli kaini, pinagmamaigotan nindang kamtan an siring na mga bagay, pero dai pa man giraray ninda nakakamtan an kaogmahan.
KUN ANO AN ITINOTOKDO KAN BIBLIA: Sinabi ni Jesus kun ano an pinakaliabe sa kaogmahan: “Maogma an mga nakakamate kan saindang espirituwal na pangangaipo.” (Mateo 5:3) An tunay na kaogmahan manonompongan sana kun naggigibo kita nin mga lakdang tanganing panigoan an satong pinakadakulang pangangaipo— an satong pagkagutom sa espirituwal na katotoohan manongod sa Dios asin manongod sa saiyang katuyohan para sa sato. An katotoohan na iyan yaon sa Biblia. Kun aram niato an katotoohan na iyan, makakatabang iyan sa sato na maaraman kun ano talaga an mahalaga asin kun ano an bakong mahalaga. Kun totogotan niato an katotoohan sa Biblia na magin giya niato sa satong mga desisyon asin ginigibo, magigin mas makahulogan an satong buhay.— Lucas 11:28.
Helingon man an Talinhaga 3:5, 6, 13-18 asin 1 Timoteo 6: 9, 10.
Ini pira sana sa mga simbag kan Biblia sa anom na hapot na iyan. Orog pa daw dian an gusto nindong maaraman? Kun saro kamo sa mga ‘nakakamate nin espirituwal na pangangaipo,’ daing duda na gusto nindo. Tibaad isip-isipon nindo an manongod sa iba pang mga hapot, arog baga nin: ‘Kun an Dios may pagmakolog sa sato, taano ta tinotogotan nia an grabeng karatan asin pagsakit sa bilog na kasaysayan? Paano ko mapapaoswag an kalidad kan sakong buhay pampamilya?’ An Biblia nagtatao nin kompleto asin nakakakontentong simbag sa mga hapot na ini saka sa dakol pang hapot.
Minsan siring, dakol ngonyan an nag-aalangan na magsiyasat sa Biblia. An pagheling ninda dian sarong mahibog na libro na kun beses depisil na masabotan. Gusto daw nindo nin tabang na manompongan sa Biblia an mga simbag? An mga Saksi ni Jehova may inaalok na duwang pantabang sa saindo.
Enot, an librong Ano Man Nanggad an Itinotokdo kan Biblia? dinisenyo tanganing tabangan an sibot na mga tawo na siyasaton an malinaw na simbag kan Biblia sa mahalagang marhay na mga hapot. An ikaduwang pantabang iyo an daing bayad na pag-adal sa Biblia. An sarong Saksi ni Jehova sa saindong lugar na kualipikadong magtokdo kan Biblia puedeng dumalaw sa saindong harong o sa ibang kombenyenteng lugar asin makipag-olay sa saindo manongod sa Biblia nin kadikit na panahon kada semana. Iyan daing bayad. Minilyon na tawo sa bilog na kinaban an nakinabang na sa pag-adal na ini. Dakol sa sainda an nakapagsabi kan nakakaogmang kongklusyon na ini: “Nanompongan ko na an katotoohan!”
Mayo nang makukuang kayamanan na maorog pa dian. An katotoohan sa Biblia nakakapatalingkas sa sato sa superstisyon, karibarawan, asin takot na may pagkangiri. Iyan nagtatao sa sato nin paglaom, katuyohan, asin kagayagayahan. Si Jesus nagsabi: “Mamimidbid nindo an katotoohan, asin an katotoohan mapatalingkas sa saindo.”— Juan 8:32.
Aramon Pa nin Urog
PROGRAMA NIN PAG-ADAL SA BIBLIYA
Ta’no ta Kaipuhan Mag-adal nin Bibliya?
Tinatabangan kan Bibliya an minilyon na tawo sa bilog na kinaban na masimbag an importanteng mga hapot sa buhay. Gusto mo daw magin saro sa sainda?


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Juan 1:1-51
1 Ha tinikangan, antes ginhimo an ngatanan, an Pulong kaupod han Dios, ngan an Pulong usa nga dios.*2 Kaupod na hiya han Dios ha tinikangan.3 An ngatanan nga butang ginhimo pinaagi ha iya, ngan waray bisan usa nga butang nga ginhimo nga diri pinaagi ha iya.Nagkaada4 kinabuhi pinaagi ha iya, ngan an kinabuhi amo an kalamrag han mga tawo.5 Ngan an kalamrag naglalawag ha kasisidman, kondi an kasisidman diri nakakadaog hito.6 May usa nga tawo nga ginsugo sugad nga representante han Dios: Juan an iya ngaran.7 Kinanhi hiya sugad nga testigo basi magpamatuod mahitungod han kalamrag, basi an ngatanan nga klase hin tawo tumoo pinaagi ha iya.8 Diri hiya an kalamrag, kondi hiya an nagpamatuod mahitungod han kalamrag.9 An totoo nga kalamrag nga naglalawag ha ngatanan nga klase hin tawo maabot na ha kalibotan.10 Ha pagkamatuod, kinanhi hiya ha kalibotan, ngan ginhimo an kalibotan pinaagi ha iya, pero waray hiya kilalaha han kalibotan.11 Kinadto hiya ha iya kalugaringon nga lugar, pero waray hiya karawata han mga tawo.12 Kondi an damu nga nagkarawat ha iya ginhatagan niya hin katungod nga magin mga anak han Dios, kay nagpapakita hira hin pagtoo ha iya ngaran,13 ngan natawo hira, diri pinaagi han unod ngan dugo o han kaburut-on han tawo, kondi pinaagi han kaburut-on han Dios.14 Salit an Pulong nagin tawo* ngan inukoy kaupod naton, ngan nakita naton an iya himaya, an himaya nga nakakarawat han bugtong* nga anak tikang ha usa nga amay; ngan gin-uuyonan gud hiya han Dios ngan pirme nagyayakan han kamatuoran.15 (Nagpamatuod hi Juan mahitungod ha iya, oo, nagsinggit pa ngani: “Hiya nga makanhi sunod ha akon nahiuna ha akon, kay nahiuna hiya pag-eksister ha akon.”)16 Puno hiya han diri-matupngan nga pagkabuotan, salit padayon nga nakarawat naton ito.17 An Balaud iginhatag pinaagi kan Moises, ngan an diri-matupngan nga pagkabuotan ngan an kamatuoran iginpahayag pinaagi kan Jesu-Kristo.18 Waray tawo nga nakakita ha Dios ha bisan san-o, kondi an dios nga bugtong nga anak nga duok gud* ha Amay amo an nag-esplikar mahitungod ha Iya.19 Hi Juan nagpamatuod han nagsugo an mga Judio hin mga saserdote ngan mga Lebihanon tikang ha Jerusalem ngadto ha iya basi magpakiana: “Hin-o ka?”20 Waray hiya magnigar, lugod prangka nga binaton: “Diri ako an Kristo.”21 Ngan nagpakiana hira ha iya: “Kon sugad, hin-o ka? Hi Elias ka ba?” Binaton hiya: “Diri.” “Ikaw ba An Propeta?” Binaton hiya: “Diri!”22 Salit nagpakiana hira: “Hin-o ka? Sumati kami basi isumat namon ha nagsugo ha amon. Ano an masisiring mo mahitungod han imo kalugaringon?”23 Binaton hiya: “Ako an nagsisinggit ha kamingawan, ‘Hawani niyo an dalan ni Jehova,’ sugad la han ginsiring ni propeta Isaias.”24 Tikang ha mga Pariseo* an mga ginsugo.25 Salit nagpakiana hira ha iya: “Kay ano man nga nagbabawtismo ka kon diri ikaw an Kristo o hi Elias o An Propeta?”26 Binaton hi Juan: “Nagbabawtismo ako ha tubig. Ha butnga niyo natindog an usa nga diri niyo kilala,27 an usa nga makanhi sunod ha akon, pero diri ako takos pagbadbad han sintas han iya mga sandalyas.”28 Nahitabo ini ha Betania ha tabok han Jordan, diin nagbabawtismo hi Juan.29 Kinabuwasan, nakita ni Juan nga nadaop ha iya hi Jesus, ngan nagsiring hi Juan: “Kitaa, an Kordero han Dios nga nagkukuha han sala han kalibotan!30 Hiya an akon ginsisiring, An usa nga makanhi sunod ha akon, nahiuna ha akon, kay nahiuna hiya pag-eksister kay ha akon.31 Bisan ako waray makakilala ha iya. Pero kinanhi ako ha pagbawtismo ha tubig basi makilala hiya han Israel.”32 Nagpamatuod liwat hi Juan: “Nakita ko an espiritu nga nalusad sugad hin sarapati tikang ha langit, ngan nagpabilin ito dida ha iya.33 Bisan ako waray makakilala ha iya, pero an Dios nga nagsugo ha akon nga magbawtismo ha tubig nagsiring ha akon, ‘Kon makita mo an espiritu nga nalusad ngan nagpapabilin ha iya, ini hiya an nagbabawtismo pinaagi han baraan nga espiritu.’34 Nakita ko ito, ngan akon ginpamatud-an nga hiya an Anak han Dios.”35 Kinabuwasan, nagtinindog na liwat hi Juan kaupod an duha han iya mga disipulo,36 ngan han nakita niya hi Jesus nga naglalakat, nagsiring hiya: “Kitaa, an Kordero han Dios!”37 Pakabati han duha nga disipulo hini nga iya ginsiring, sinunod hira kan Jesus.38 Liningi hi Jesus, ngan han nakita niya hira nga nagsisinunod, nagpakiana hiya ha ira: “Ano an iyo tuyo?” Binaton hira: “Rabbi, (nga nangangahulogan, Magturutdo,) diin ka naukoy?”39 Binaton hiya: “Kadi, ipapakita ko ha iyo.” Salit inupod hira ngan nakita nira kon diin hiya naukoy, ngan nagpabilin hira upod niya hito nga adlaw; mga alas-4 adto ha kulop.*40 Hi Andres nga bugto ni Simon Pedro an usa han duha nga nakabati han ginsiring ni Juan ngan sinunod kan Jesus.41 Una, nakigkita hi Andres ha iya bugto nga hi Simon ngan ginsumatan hiya: “Hin-agian namon an Mesias” (nga nangangahulogan, an Kristo).42 Igin-upod niya hi Simon ngadto kan Jesus. Han nakita ni Jesus hi Simon, iya ginsidngan: “Ikaw hi Simon nga anak ni Juan; tatawagon ka nga Cefas” (iginhubad nga Pedro).43 Kinabuwasan, naruyag hi Jesus pagkadto ha Galilea. Han nakita niya hi Felipe, nagsiring hiya: “Sunod ha akon.”44 Taga-Betsaida hi Felipe, taga-didto liwat hito nga syudad hira Andres ngan Pedro.45 Nakita ni Felipe hi Natanael ngan ginsumatan hiya: “Hin-agian namon an gin-uunabi ha mga sinurat ni Moises, ha Balaud, ngan ha mga sinurat han mga Propeta, nga amo hi Jesus, an anak ni Jose nga taga-Nazaret.”46 Pero nagsiring hi Natanael: “May maopay ba nga magtitikang ha Nazaret?” Binaton hi Felipe: “Kadi ngan imo makikita.”47 Han nakita ni Jesus nga tiabot hi Natanael, nagsiring hiya mahitungod ha iya: “Kitaa, an usa nga Israelita nga diri gud naglilimbong.”48 Nagpakiana ha iya hi Natanael: “Paonan-o mo ako nakilala?” Binaton hi Jesus: “Antes ka tawagon ni Felipe, samtang nakadto ka ha ilarom han kahoy nga igera, nakita ko ikaw.”49 Nagsiring hi Natanael: “Rabbi, ikaw an Anak han Dios, ikaw an Hadi han Israel.”50 Nagsiring hi Jesus: “Natoo ka ba ha akon tungod la kay nagsumat ako ha imo nga nakita ko ikaw ha ilarom han kahoy nga igera? Makakakita ka hin mga butang nga mas urusahon pa hini.”51 Nagsiring pa hiya: “Ha pagkamatuod susumatan ko kamo, Makikita niyo nga abrido an langit ngan an mga anghel han Dios nasaka ngadto ngan nalusad ngada ha Anak han tawo.”


text:
Sistema Metriko
An sistema metriko in kanasoran ninapulo nga sistema hin panukol nga nagtikang base han mètre des archives ngan an kilogramme des archives nga ginpakikila han Fransya ha in 1799. Ha paglabay han mga tuig, an pankasayoran han metro ngan an kilogramo in ginpino ngan an sistema metriko in nahisumpay ha paglalakip han damo pa nga mga sukol. Bisan pipira nga kaibhan han sistema metriko an gumawas ha urhi nga ika 20 ngan unhan nga ika 20 gatostuig, an termino in yana agsob gingagamit nga sinonimo han "Kanasodnon Sistema han mga Panukol" - an buhatanon nga sistema han panukol han haros ngatanan nga nasod ha kalibutan.
An Estados Unidos nala an nabibilin nga industriyalisado nga nasod nga diri nagamit han sistema metriko han iya buhatanon nga sistema han panukol, bisan an paggamit han sistema metriko in binuhatanon nga ginduduso para han paggamit tikang pa han 1866. Bisan an Reino Unido in nagpatapod nga binuhatanon nga paggamit han sistema metriko para han kadam-an nga paggamit nga panukol, diri pa ito kalat nga paggamit didto ngan an nahigaraan nga sistema imperyal pa an kadam-an ngan nakasarang nga paggamit.
Bisan an mga nagpatikang in may-ada panuyuan nga pagkamay-ada hin sistema nga patas-patas nga mahihigamitan han tanan, nasabtan nga kinahanglanon maggamit hin batakan nga yunit ha ilarom han kustodiya han punuan o iba nga ginpadig-onan nga otoridad komo istandarte. Tubtob 1875, an nakapot hini nga batakan yunit han panukol in ginmimintinar han punuan han Fransya han ginparsa ini ha kapunuan nga katig-uban - am Conférence générale des poids et mesures (CGPM). Ginhihingyap yana nga an mga katapusan hini nga mga batakan in igreretiro ha 2014.


text:
Wikipedia:Mahitungod
An Wikipedia usa nga libre ug gawasnon nga ensayklopedya, nga an sulod sinurat pinaagi han pintakasi hin mga tawo ha bug-os nga kalibutoan. Wiki iton sayt, nga buot sidngon bisan hin-o makakagliwat o makakag-edit hin mga artikulo pinaagi hit pagklik hiton igliwat nga sumpay.
An Wikipedia usa nga trademark han Wikimedia Foundation, Inc.
Para han mga hirusgutan hin bulig, mga paki-ana ngan impormasyon mahitungod hin pagkontak, kitaa iton Help:Contents.
Sulod
Kasaysayan han Wikipedia[igliwat an pinagtikangan]
An Wikipedia gintukod dida han Enero 2000 (Paniniyahan 2000 ha Winaray nga Kalendaryo), nira Jimmy Wales, Larry Sanger, ug pipira nga mga magsindak nga mga tig-amot. Paglabay hin tulo ka tuig, han Disyembre 2004, mayda 13,000 nga mga aktibo nga tig-amot nga nananrabaho hin mga 1,800,000 nga artikulo hin sobra 100 nga yinaknan. Ha yana, mayda 1,262,843 nga artikulo hit Winaray; ha tagsa nga adlaw mga gatos ka yukot nga mga bisita tikang ha bug-os nga kalibutan naghihimo hin mga tagnapulo ka yukot nga mga edit o pagliwat ngan nanhihimo hin mga yukot-yukot nga bag-o nga artikulo agod magpadukwag han kadamo han kinaadman nga nahbutang hit Wikipedia nga ensayklopedya. Waray kinahanglan hit mga bisita hin mga kalipikasyon nga espesyal agod makag-amot hin artikulo, ug mga tawo ha bisan ano nga pangidaron nabulig pagsurat hin mga artikulo.
Ngatanan nga sinurat ha Wikipedia, ug kaurugan hit mga ladawan o image ngan iba pa nga sulod, nalalakip han GNU Free Documentation License (GFDL) o GNU nga Lisensya han Gawasnon nga Dokumentasyon. An mga gin-amot napabilin nga gintatag-iyahan han mga naghimo hini, samtang it lisensya nga GFDL nasiguro nga it sulod mapabilin nga gawasnon nga maihatag ug mahimoan hin mga kopya (kitaa iton notisya hin copyright ug an content disclaimer para hin dugang nga kasayoran).
Pag-usisa ha Wikipedia[igliwat an pinagtikangan]
An kaurugan nga rason kon kay-ano it mga bisita napakanhi hini nga sayt agod magkaada hin kinaadman (aw!). An ika-duha nga rason agod magsaro hit kinaadman. Ha matuod, bisan yana ngahaw, pipira nga mga artikulo gin-uupay. Makakita ka hit mga pag-bag-o dida hit Recent changes nga pakli. Mga bag-o nga artikulo gintitigamnan liwat.
An Wikipedia mayda gihapon damo nga mga proyekto. An pagla-om hin bisan hin-o nga tig-amot amo an paghatag hin magagamit ngan tuptop nga impormasyon ha iba, ug an mga proyekto nabulig pag-usa talinguha. Kaurugan hit mga artikulo natikang komo mga stub o pinit, pero pagkatapos hin damo nga mga amot, puyde hira mahimo nga mga featured articles.
Kon namimiling ka hin libre ug gawasnon nga impormasyon mahitungod hin tema o subject nga diri mo nabibilngan ha Wikipedia, puyde ka maghangyo hin mga artikulo o magpaki-ana dida hit reference desk. Puyde ka liwat maglantaw hin random nga artikulo.
Pag-amot ha Wikipedia[igliwat an pinagtikangan]
Bisan hin-o maka-amot ha Wikipedia pinaagi hiton Igliwat ini nga pakli o edit this page nga tab hin artikulo. Ugsa ka magtikang pag-amot, bisitaha anay hin mga makabulig nga garamiton sugad hiton tutorial ug an mga polisiya ug surundon, pati gihapon an amon pagpauswag.
Nagpapaluyo hit Wikipedia[igliwat an pinagtikangan]
It Wikipedia nagamit hit MediaWiki nga software. Ini usa nga open-source nga program nga ginagamit ha ngatanan nga WikiMedia nga proyekto.
Iton hardware nga nasuporta hit magkadirudilain nga proyekto naha-base hin hapit usa ka gatos (100) nga server nga gin-hosted hin magkadirudilain nga hosting center ha bug-os nga kalibutan. Dugang nga mga katukiban mahitungod han mga dirudilain nga servers mabibilngan dinhi nga meta nga pakli.
Para hin teknikal nga impormasyon mahitungod hit Wikipedia puyde ka kumita dida hit Technical FAQ.
Unan-o pagkontak hit mga miyembro hit proyekto[igliwat an pinagtikangan]
Kon nakinahanglan ka hin dugang nga mga katukiban, it syahan nga lugar nga angay kadto-an iton Help:Contents. Agod maka-kontak hit mga individual nga tig-amot, angay ka magbilin hin mensahe dida hit ira talk page. Iton mga lugar nga diin ka makapaki-ana mahitungod hit polisiya o mga paki-ana mahitungod han proyekto amo an village pump, online, ngan hiton mga Wikipedia mailing lists, pinaagi ha email. Puyde ka liwat maka-kontak hit mga Wikipedian pinaagi hit IRC ug instant messenger.
Mayda gihapon meta-Wikimedia, usa nga sayt agod mahiusa ngan pintakasi an mga dirudilain nga mga Wikipedia nga proyekto (ug mga abstract nga paghiruhimangraw mahitungod hit polisya ngan iton palakad), ngan damo iton mga lugar nga makagsumite hin mga bug report ngan feature request.
Para hin kumpleto nga lista hin contact option, kitaa iton: Wikipedia:Pagkontak ha amon.
Mga Opinyon ug Mga Pagtipa[igliwat an pinagtikangan]
Damo nga tawo naruruyag pagdalikyat o pag-amot ha Wikipedia. Mayda nga artikulo mahitungod hiton mga kusog han Wikipedia ngan mga pipira nga mga baton han agsob nga mga pagtipa aada.
Mga Bersyon ha Iba nga mga Yinaknan[igliwat an pinagtikangan]
- Mga Wikipedya ha mga Binisaya:Sinugboanon/Cebuano
- Mga Wikipedya ha mga lumad nga yinaknan han Pilipinas:Sinugboanon/Cebuano · Ilokano · Kapampangan · Tagalog (Tinag-alog)
- Mga Wikipedya nga mayda 50,000 nga artikulo:Deutsch (Aleman) · English (Iningles) · Español (Kinatsila/Espanyol) · Français (Pranses) · Italiano (Italyano) · 日本語 (Hinapon) · Nederlands (Dutch) · Polski (Polish) · Português (Portuges) · Svenska (Swedish)
- Mga Wikipedya nga mayda 10,000 nga artikulo: Бълrapckи (Bulgarian) · Català (Catalan) · Česká (Czech) · Dansk (Danish) · Eesti (Estonian) · Esperanto · Suomi (Finnish) · עברית (Hebreo) · Magyar (Hungarian) · Bahasa Indonesia · 한국어 (Koreano) · Norsk (Norwego) · Română (Romanian) ·Pycckий (Russian) · Slovenčina (Slovak) · Slovenščina (Slovenian) · Cpпckи (Serbian) · ykpaïHcbka (Ukrainian) · 中文 (Mandarin nga Inintsek)
- Mga Wikipedya nga mayda 1,000 nga artikulo:Afrikaans · العربية (Arabo) · Asturianu (Asturiano) · Bân-lâm-gú (Min Nan nga Inintsek) · Бeлapyckaя (Belarusian) · Bosanski (Bosnian) · Cymraeg (Welsh) · Eλλnvιkά (Griyego) · Euskara (Vascongado) · فارسی (Persian) · Frysk (Western Frisian) · Gaeilge (Irish) · Gàidhlig (Scots Gaelic) · Galego · हिन्दी (Hindi) · Hrvatski (Croatian) · Interlingua · Ido · Íslenska (Icelandic) · Basa Jawa (Javanese) · ქართული (Georgian) · Kurdî / كوردی (Kurdish) · Latina (Latin) · Lëtzebuergesch (Luxembourgish) · Lietuvių (Lithuanian) · Latviešu (Latvian) · मराठी (Marathi) · Bahasa Melayu · Plattdüütsch (Low Saxon) · Nynorsk · ИpoH (Ossetic) · संस्कृतम् (Sanskrit) · Sicilianu (Siciliano) · Simple English (Simple nga Iningles) · Shqip (Albanian) · Tagalog (Tinag-alog) · ภาษาไทย (Thai) · Türkçe (Turkish) · Tatarça (Tatar) · Tiếng Việt (Vietnamese) · Walon (Walloon)
Lista han ngatanan nga Wikipedya · Pagburublig o pintakasi ha mga dirudilain nga mga yinaknan · Paagi pagtikang hin bag-o nga Wikipedia


text:
Darag nga salog
An Darag nga salog, Huang He / Hwang Ho (ginyano nga Tsinino: 黄河; nahigaraan nga Tsinino: 黃河; pinyin: Huáng Hé; Minongolya: Hatan Gol, Reyna nga salog) in ikaduha nga gihalabai nga salog ha Tsina (nasunod la ha Salog Yangtze ngan panpito ha gihalabai han kalibutan nga mayda kahilabaan nga 5,464 kilometro (3,395 mi).
Pinanbasaran[igliwat | Igliwat an wikitext]
Mga sumpay ha gawas[igliwat | Igliwat an wikitext]
- Listen to the Yellow River Ballade from the Yellow River Cantata
- First raft descent of the Yellow River from its source in Qinghai to its mouth (1987)
- Climate Change Impacts and Adaptation Strategies in the Yellow River Basin – UNESCO report
- Mga buhat tikang ha National Central Library mahitungod han an Darag nga Salog


text:
SUBARA AN IRA PAGTOO | DAVID
“An Pakiaway kan Jehova”
HI David nangalimbasog nga diri matumba samtang natutudol han nandadadlagan nga kasundalohan. Nanagku an ira mga mata tungod ha kahadlok, ngan nagdadagmit nga napahirayo ha patag-awayan. Kay ano nga nahahadlok hira? Sigurado nga pauroutro nga hinbabatian ni David an ira kahadlok ha usa nga tawo nga hito nga takna, hambog nga natindog ha kapatagan han walog, bangin ito na an pinakadaku nga tawo nga nakita ni David.
Hi Goliat! Nasabtan ni David kon kay ano nga nahadlok an kasundalohan ha iya—diri katoohan an iya kadaku. Bisan kon waray an iya hinganiban, bangin mas mabug-at pa hiya kay ha duha nga dagku nga tawo. Armado gud hiya, makusog hinduro, ngan eksperyensyado nga girriro. Hi Goliat nagsisininggit ngan nagpipinangayat. Handurawa an iya daku nga tingog nga nalanog ha kabukiran samtang iya gintitinamay an kasundalohan han Israel ngan an ira hadi, hi Saul. Iya gin-aayat an bisan hin-o nga makig-away kontra ha iya—nga hira la nga duha an mag-aaway—basi matapos na ini nga girra!—1 Samuel 17:4-10.
Nahadlok an mga Israelita ngan hi Hadi Saul. Ini nga sitwasyon, hinbaroan ni David, sobra usa ka bulan na! Waray nahihimo an kasundalohan nga mga Pilisteohanon ngan mga Israelita samtang nagpipinangayat hi Goliat kada adlaw! Nakapasubo gud ini kan David. Nakakawara gud hin dignidad nga an hadi han Israel ngan an iya kasundalohan, upod na an tulo nga magurang ni David, nangungurog ha kahadlok! Para kan David, labaw pa ha panginsulto ha kasundalohan han Israel an ginbubuhat hinin pagano nga hi Goliat; iya gin-iinsulto an Dios han Israel, hi Jehova! Kondi ano an mahihimo ni David nga usa la nga batan-on? Ngan ano an aton mahibabaroan tikang ha iya pagtoo?—1 Samuel 17:11-14.
“DIHUGI HIYA; KAY AMO HIYA”
Balikon anay naton an usa nga panhitabo, damu ka bulan na an naglabay. Nagtitikagab-i na ngan nagbabantay hi David ha kakarnerohan han iya tatay ha kabungtoran hirani ha Betlehem. Gwapo hiya ngan posible nga tin-edyer pa la. Mapula-pula an iya panit, ngan makaruruyag ngan intelihente pagkit-on an iya mga mata. Ha mamingaw nga mga takna, iya ginpapalabay an oras pinaagi ha pagpatokar han arpa. An kahusay han mga linarang han Dios nagkaada daku nga impluwensya ha iya, ngan an iya kaabtik ha musika padayon nga nag-uswag tungod han damu nga makalilipay nga panahon ha pagpraktis. Kondi hito nga gab-i, iginpatawag hiya han iya tatay. Karuyag han iya tatay nga makita dayon hiya.—1 Samuel 16:12.
Nakita niya an iya tatay nga hi Jesse nga nakikiistorya ha lagas—an matinumanon nga propeta nga hi Samuel. Ginsugo hiya ni Jehova basi dihogan an usa han mga anak ni Jesse sugad nga an sunod nga hadi han Israel! Nakita na ni Samuel an pito nga magurang ni David, pero iginpatin-aw ni Jehova kan Samuel nga waray Hiya ginpili ha ira. Kondi han umabot hi David, hi Jehova nagsiring: “Dihugi hiya; kay amo hiya.” Ha atubangan han kabugtoan ni David, gin-abrihan ni Samuel an sungay nga puno hin espesyal nga lana ngan ginbuboan an ulo ni David. Ngan katapos han pagdihog ha iya, nagbag-o na gud an iya kinabuhi. An Biblia nasiring: “An espiritu ni Jehova kinmada nga makusganon kan David tikang hadto nga adlaw ngan ha tiarabot pa.”—1 Samuel 16:1, 5-11, 13.
Nagtubo ba kan David an ambisyon nga magin hadi? Waray. Kontento na hiya ha paghulat han paggiya han espiritu ni Jehova kon san-o hiya makarawat hin mas daku nga responsabilidad. Kondi hito nga takna, iya iginpadayon an iya ordinaryo nga trabaho ha pagbantay han panon. Usa ito nga trabaho nga iya ginbubuhat hin sinsero ngan may kaisog. Duha ka beses nga gintarhog an panon han iya tatay—an siyahan hin usa nga leon, an ikaduha hin oso. Ito nga mga hayop, waray la basta tabuga ni David tikang ha hirayo. Lugod, nakigdulong dayon hiya hito basi mapanalipdan an panon nga diri makakadepensa ha ira kalugaringon. Hiton duha nga higayon, nagsusolo nga ginpatay niya iton ihalas nga kamanampan!—1 Samuel 17:34-36; Isaias 31:4.
Ha usa pa ka higayon, iginpatawag na liwat hi David. An iya abilidad nabatian ni Hadi Saul. Bisan kon maopay la gihapon nga girriro, nawara ni Saul an pag-uyon ni Jehova tungod han iya pagrebelde. Ginkuha ni Jehova an Iya espiritu kan Saul, salit agsob nga naabat hi Saul hin maraot nga espiritu—kasina, pagsuspetsa, ngan pagin bayolente. Kon naabat hiya hin sugad, musika la an nakakapakalma ha iya. May mga kasundalohan ni Saul nga nahibaro nga hi David musikero ngan girriro. Salit iginpatawag hi David, ngan nagin usa hiya han mga musikero ngan paradara han kutamaya ni Saul.—1 Samuel 15:26-29; 16:14-23.
Damu an aton mahibabaroan, labi na an mga batan-on, tikang ha pagtoo ni David. Tigamni nga iya gin-gamit an iya bakante nga mga oras ha pangalimbasog nga magin mas duok kan Jehova. Dugang pa, mapailubon nga nagkultibar hiya hin praktikal nga mga abilidad basi hiya makatrabaho. Kondi labaw ha ngatanan, ginios hiya uyon ha paggiya han espiritu ni Jehova. Mapulsanon gud ini nga mga leksyon para ha aton ngatanan!—Eklesiastes 12:1.
‘AYAW PALUYAHA AN KASINGKASING HAN USA TUNGOD HA IYA’
Bisan kon nagtatrabaho para kan Saul, agsob nga nauli hi David basi atamanon an panon, ngan usahay nagagab-ihan hiya tungod hito. Makausa durante hito nga higayon, ginsugo ni Jesse hi David basi panginanoon an iya tulo nga magurang nga kasundalohan ni Saul. Sumugot hi David ngan nagdara hin pagkaon para ha iya kabugtoan nga aadto ha Walog han Ela. Pag-abot didto, nasubo hiya nga makita inin duha nga grupo nga aada ha magkaatbang nga bungtod nga waray nahihimo, sugad han gin-unabi ha tinikangan hini nga artikulo.—1 Samuel 17:1-3, 15-19.
Para kan David, diri angay balewarayon an sitwasyon. Kay ano nga an kasundalohan han buhi nga Dios, hi Jehova, nahahadlok ha usa la ka tawo, nga pagano pa gud? Para kan David, an panamay ni Goliat direkta nga panginsulto kan Jehova. Salit nagtikang hiya mag-inistorya ha kasundalohan mahitungod ha pagpirde kan Goliat. Waray pag-iha, hinbatian ito han iya magurang nga hi Eliab. Ginsaway hiya ni Eliab ngan gin-akusaran nga kumadto la hiya basi makita an nagkamatay ha girra. Kondi binaton hi David: “Ano ba an akon ginbuhat? Nagpinakiana man la ngani ako!” Ngan nagpadayon hiya pag-inistorya nga iya pipirdihon hi Goliat, ngan may nagsumat hito kan Saul. Tungod hito, iginpatawag han hadi hi David.—1 Samuel 17:23-31; An Baraan nga Biblia.
Ginparig-on ni David an hadi pinaagi hini nga mga pulong: ‘Ayaw paluyaha an kasingkasing han usa tungod ha iya.’ Sigurado nga hi Saul ngan an iya kasundalohan nanluya na tungod kan Goliat. Bangin naapektohan hira han sayop nga tendensya ha pagtanding han ira kalugaringon hiton daku hinduro nga tawo tungod kay tagahawak la hira hito. Nahahanduraw nira nga masayon la hira pirdihon hiton armado nga higante. Kondi diri ito an panhunahuna ni David. Sugad han aton makikita, gintagad niya an sitwasyon ha iba nga anggulo. Salit nagpresentar hiya nga makig-away kan Goliat.—1 Samuel 17:32.
Kondi hi Saul nagsiring: “Diri ka takos ha pagkadto patok hini nga Pilisteohanon pakig-away ha iya pa la, kay ikaw batan-on, ngan hiya usa ka tawo ha pakig-away tikang ha iya kabata.” Bata pa gud ba hi David? Diri, pero bata pa hiya basi magin sundalo, ngan bangin bata pa an iya hitsura. Kondi hi David kilala sugad nga maisugon nga girriro ngan bangin hirani na mag-20 anyos hito nga panahon.—1 Samuel 16:18; 17:33.
Ginpasarig ni David hi Saul pinaagi ha pagpahinumdom ha iya mahitungod han nahitabo ha leon ngan oso. Naghahambog ba hiya? Diri. Maaram hiya kon kay ano nga nagdaog hiya. Hiya nagsiring: “Hi Jehova nga nagluwas ha akon tikang ha kulo han leon, ngan tikang ha kulo han oso, hiya magluluwas ha akon tikang ha kamot hini nga Pilisteohanon.” Nakombinse hi Saul ngan nagsiring: “Kadto, ngan hi Jehova maupod ha imo.”—1 Samuel 17:37.
Karuyag mo ba magkaada pagtoo pariho han kan David? Tigamni nga waray la igbasar ni David an iya pagtoo ha kon ano an iya karuyag hunahunaon. May pagtoo hiya ha Dios tungod han iya kahibaro ngan eksperyensya. Kilala niya hi Jehova sugad nga mahigugmaon nga Parapanalipod ngan Paratuman hin saad. Kon karuyag naton magkaada sugad nga pagtoo, kinahanglan padayon kita nga kumuha hin kahibaro mahitungod han Dios ha Biblia. Samtang nagkikinabuhi kita uyon han aton hinbabaroan, makikita naton nga an mag-opay nga resulta magpaparig-on han aton pagtoo.—Hebreo 11:1.
“ITUTUBYAN KA NI JEHOVA HA AKON KAMOT”
Ha siyahan, iginpasul-ot ni Saul kan David an iya kutamaya. Pariho gud ito ha tumbaga nga kutamaya ni Goliat, ngan posible may-ada puthaw nga pantungbaw nga bado. Kondi, ginkurian hi David ha pagkiwa-kiwa han ginsul-ot niya iton daku ngan mabug-at nga kutamaya. Diri hiya sundalo, salit diri hiya hiara ha pagsul-ot hito, labi na an kutamaya ni Saul—an pinakahitaas nga lalaki ha nasud han Israel! (1 Samuel 9:2) Iya ginhukas ito ngan ginsul-ot an iya nahiaraan nga bado kon nagbabantay ha panon.—1 Samuel 17:38-40.
Gindara ni David an iya balbag, usa nga bag ha iya sugbong, ngan usa nga labyog. An labyog baga hin gutiay la nga butang, pero ha pagkamatuod, usa ito nga maopay nga armas. May-ada ito gutiay nga panapton nga nakasumpay ha duha nga anit nga kordon ngan maopay ito nga hinganiban para ha parabantay hin karnero. Ginbubutangan an panapton hin bato, malaksi nga ginpapalibot-libot ito ha igbaw han iya ulo ngan ginbubuhian an usa han mga higot hito. Tungod hini, an bato makusog nga malatos ngan makakaigo ha puntirya. Epektibo gud ini salit usahay nagamit an kasundalohan hin grupo hin mga paralabyog.
Hito nga paagi, nasangkapan hi David ngan nagdagmit pag-atubang ha iya kaaway. Mahahanduraw naton hi David nga kinasingkasing nga nag-aampo samtang namumurot hin lima nga gudti ngan maghamis nga bato ha hubas nga salog. Katapos, kumadto hiya ha patag-awayan nga nagdadalagan!
Ano an nahunahuna ni Goliat han makita niya an iya kaaway? “Iya hiya gintamay; kay hiya batan-on pa la, ngan gimula, ngan matahom an pangahimo.” Hi Goliat nagsinggit: “Ayam [ba] ako, nga nakanhi ka ha akon upod an mga balbag?” Matin-aw, nakita niya an balbag ni David, kondi waray an labyog. Ginpanhimaraot niya hi David ha ngaran han mga dios han mga Pilisteohanon ngan nagsaad nga ipapakaon niya an lawas han iya waray pulos nga kaaway ha katamsihan ngan kamanampan ha tuna.—1 Samuel 17:41-44.
Tubtob yana, an baton ni David usa nga daku nga kapahayagan han pagtoo. Handurawa la an usa nga batan-on nga nasinggit kan Goliat: “Nakanhi ka ha akon nga may dara nga kampilan, ngan hin bangkaw, ngan hin budyak: kondi nakanhi ako ha imo ha ngaran ni Jehova han mga kasundalohan, an Dios han kasundalohan han Israel, nga imo pinangangayat.” Maaram hi David nga an gahum han tawo ngan an hinganiban waray gud pulos. Hi Goliat nagpakita hin kawaray-pagtahod kan Jehova nga Dios, ngan hi Jehova ginios patok hito. Sugad han siring ni David, “an pakiaway kan Jehova.”—1 Samuel 17:45-47.
Nakita ni David an kadaku ni Goliat, pati an iya mga hinganiban. Kondi waray niya tuguti an iya kalugaringon nga mahadlok. Waray niya subara an sayop ni Saul ngan han kasundalohan hito. Waray niya itanding an iya kalugaringon kan Goliat. Lugod iya igintanding hi Goliat kan Jehova. Hi Goliat mga 9.5 piye an kahitaas, mas hitaas ha bisan hin-o nga tawo, kondi hitaas gud ba hiya kon itanding ha Soberano han uniberso? Ha pagkamatuod, sugad han iba nga tawo, pariho la hiya hin insekto—hini nga kahimtang, usa nga insekto nga hirani na poohon ni Jehova!
Hi David dinalagan tikadto ha iya kaaway samtang nakuha hin bato ha iya bag. Ginbutangan niya hin bato an iya labyog ngan ginpalibot-libot ha igbaw han iya ulo tubtob nga sumagitsit ito ha kalaksi. Humirani hi Goliat kan David, posible nga hirani na ha iya paradara han taming. Bangin an iya duro nga kahitaas nagin disbentaha ha iya kay an paradara han taming nga may igo nga kahitaas makukurian ha pag-alsa han taming basi mapanalipdan an iya ulo. Ngan ito gud an ginpuntirya ni David.—1 Samuel 17:41.
Ginbul-iwan ni David an bato han iya labyog. Handurawa samtang nagdurodiretso ito ha iya puntirya. Waray ruhaduha nga ginsiguro ni Jehova nga maigo gud hi Goliat han bato. An bato nahilubong ha agtang ni Goliat ngan hiya natumba nga nakahapa ha tuna! Posible nga pinalagiw an paradara han taming ni Goliat tungod ha kahadlok. Ginkuha ni David an kampilan ni Goliat, ngan iya ginpugot an ulo hito.—1 Samuel 17:48-51.
Tungod hito, nagkaada kaisog hi Saul ngan an iya kasundalohan. Hira nan-gugliat ngan ginlanat an mga Pilisteohanon. Nahitabo gud an ginsiring ni David kan Goliat: “Iya [Jehova] kamo igtutubyan ha amon mga kamot.”—1 Samuel 17:47, 52, 53; An Baraan nga Biblia.
Yana, an mga surugoon ni Jehova diri na nakikigbahin ha literal nga girra. (Mateo 26:52) Kondi, kinahanglan gud la gihapon naton subaron an pagtoo ni David. Sugad ha iya, kinahanglan naton hunahunaon nga tinuod hi Jehova—an amo la nga Dios nga sadang singbahon ngan kahadlokan. Usahay, inaabat naton nga gutiay la kita kon itanding ha aton problema, kondi an aton problema gutiay la kon itatanding ha waray tubtoban nga gahum ni Jehova. Kon pipilion naton hi Jehova sugad nga aton Dios ngan magkaada pagtoo pariho han kan David, waray kakurian o problema an magpapaluya ha aton. Waray gud bisan ano nga malabaw han gahum ni Jehova! ▪


text:
Hi Jehova Nagdadara han Akon Pinas-an Kada Adlaw
Bisan pa han paburobag-o ngan grabe nga problema ha kahimsog nga baga hin diri maiilob, inaabat ko an mahigugmaon nga bulig han aton hinigugma nga Amay ha langit ha akon bug-os nga kinabuhi. Ngan sobra 20 ka tuig na nga nalilipay gud ako pag-alagad kan Jehova sugad nga payunir.
Natawo ako han 1956 nga may sakit nga spina bifida. Tungod kay waray magsara hin bug-os an neural tube ha akon butagtok, nadaot an akon mga nerve salit makuri ako makalakat ngan nagkaada ako iba pa nga grabe nga problema ha kahimsog.
Pipira ka panahon antes ako matawo, an usa nga mag-asawa nga misyonero han mga Saksi ni Jehova nagdumara hin pag-aram ha Biblia ha akon mga kag-anak. Han bata pa ako, gutiay la an magwarali ha amon bungto ha Usakos, Namibia. Tungod kay waray kongregasyon, ginhisgotan namon sugad nga pamilya an nakaeskedyol nga mga aradman para ha mga katirok. Han syete anyos ako, gin-urostomy ako, usa nga operasyon basi himoan ako hin artipisyal nga aragian han ihi. Han 14 anyos ako, nagkaada ako epilepsi. Tungod kay an pinakahirani nga hayskul hirayo ha amon ngan kinahanglan atamanon ako hin maopay han akon mga kag-anak, waray ako makatapos ha hayskul.
Bisan pa hito, nagdesisyon ako nga parig-unon an akon relasyon kan Jehova. Hito nga panahon damu han aton mga publikasyon an waray pa ha akon yinaknan nga Afrikaans. Salit nag-aram ako pagbasa hin Ingles basi damu han aton mga libro an akon maaadman. Nagin magwarali ako han Ginhadian ngan nagpabawtismo han 19 anyos ako. Han sunod nga upat ka tuig, nagkaada ako damu nga problema ha kahimsog ngan ha emosyon. Dugang pa, an mga tawo ha amon bungto duok ha usa kag usa, salit an kahadlok ha tawo nagpugong ha akon nga magin aktibo ha ministeryo.
Han sobra 20 anyos ako, binalhin kami tikang ha Namibia ngadto ha South Africa, ngan ha siyahan nga higayon, nagin kaapi ako han usa nga kongregasyon. Makalilipay gud ito! Pero kinahanglan na liwat ako operahan—hini nga higayon colostomy.
Paglabay hin pipira ka panahon, nakabati ako ha usa nga paramangno han sirkito nga naghihisgot mahitungod han pagpayunir. An iya ginsiring nakabantad han akon kasingkasing. Maaram ako nga diri maopay an akon kahimsog, kondi inabat ko an bulig ni Jehova ha akon ha damu nga makuri nga kahimtang. Salit nag-aplay ako pagregular payunir. Pero tungod kay masakiton ako, an mga tigurang nagruhaduha nga aprobaran an akon aplikasyon.
Bisan pa hito, nagdesisyon ako nga buhaton an akon gimaopayi ha ministeryo. Ha bulig ni Nanay ngan han iba, ha sulod hin unom ka bulan naabot ko an oras nga ginkikinahanglan ha payunir. Ginpamatud-an hito an akon determinasyon nga magpayunir ngan iginpakita hito nga maaakos ko an pagpayunir bisan pa han akon mga problema ha kahimsog. Nag-aplay ako utro, ngan hini nga higayon gin-aprobaran an akon aplikasyon. Han Septyembre 1, 1988, nagin regular payunir ako.
Sugad nga payunir, pirme ko naieksperyensyahan an bulig ni Jehova. An pagtutdo han kamatuoran ha mga bag-ohan imbes nga magpokus ha akon sitwasyon nagpanalipod ngan nakadasig ha akon, ngan nabuligan ako hito nga maparig-on an akon relasyon kan Jehova. Daku gud an akon kalipay nga makabulig ha damu nga indibiduwal nga magdedikar ngan magpabawtismo.
Paburobag-o pa gihapon an kahimtang han akon kahimsog. Kondi hi Jehova nagdadara han akon pinas-an kada adlaw. (Sal. 68:19) Tungod han iya bulig, diri la kay naiilob ko an akon kahimtang, kondi malipayon liwat ako nga buhi ako!


text:
MAY-ADA BA NAGDISENYO HITO?
An Nakakabilib nga Pansagang ha Kapaso han Saharan Silver Ant
AN Saharan silver ant (Cataglyphis bombycina) usa han mga hayop ha tuna nga nakakailob han sobra nga kapaso. Kon tungod ha kapaso han kaudtuhon namimiling hin landong an mga mananap nga nakaon hini nga tubak, nagawas ini nga tubak ha ira urukyan basi madagmit nga mamiling hin pagkaon, sugad han mga insekto nga namatay ha duro nga kapaso.
Tagda ini: Ini nga tubak napapanalipdan han duro nga kapaso tungod han nakatabon nga naiiba nga klase hin barahibo ha bungkog ngan ha gilid han lawas, ngan han waray barahibo nga dughan hito. An mga barahibo nga amo an nagpapainggat hini nga tubak, gudtiay gud hinduro ngan sugad hin tubo nga trianggulo an porma. Garatudgatod an bahin han barahibo nga nakaekspos, samtang an bahin han barahibo nga nadukot ha panit mahamis. Ini nga pagkadisenyo may duha nga nahihimo. Siyahan, ginsasagang hini an kapaso tikang ha adlaw. Ikaduha, ginpapaluya hini an epekto han kapaso nga naa-absorb han lawas tikang ha palibot. Samtang an waray barahibo nga dughan han tubak nagsasagang han mapaso nga alisngaw han baras han disyerto. *
An nakakabilib nga pansagang ha kapaso hini nga tubak nabulig ha iya nga matipigan an temperatura han iya lawas nga diri lumabaw ha pinakamapaso nga temperatura nga maiilob hito—53.6 digri sentigrado. Tungod kay nainteres hinin gutiay nga linarang, nangangalimbasog an mga parasaliksik nga maghimo hin espesyal nga mga kobre nga magpapalaksi ha pagpatugnaw, bisan kon waray iba nga gamiton sugad han bentilador.
Ano ha imo panhunahuna? An nakakabilib ba nga pansagang ha kapaso han Saharan silver ant produkto han ebolusyon, o may nagdisenyo hito?
^ par. 4 Ini nga tubak may-ada liwat espesyal nga mga protina ha lawas nga diri masayon maubos bisan pa han duro nga kapaso, hilaba nga mga tiil salit natukal ito ha mapaso nga baras ngan nakakadalagan hin malaksi, ngan nakakabilib nga abilidad ha pagnabigar salit madagmit gud ito nga nakakabalik ha buho nga gin-uukyan hito.


text:
Kabisay-an
An Kabisay-an (o Kabisaya-an; ha ortograpiya han Sanghiran san Binisaya: Kabisay'an o Kabisayaan; Kinatsila: Bisayas; Ininglis: Visayas) ngaran han mga rehiyon nga nahamutangan ha butnga o sentral nga bahin han Pilipinas. Inin nga rehiyon ginngaranan nga Kabisay-an o mga Bisaya kay an mga kultura ngan yinaknan han mga taga-dinhe, sinisiring nga Bisaya. Iton Iningles nga pulong nga Visayas nangangahulogan la nga mga rehiyon ug isla han Kabisay-an samtang an pulong nga Kabisay-an ha Binisaya, nangangahulogan gihapon han mga tawo ug kultura han mga Bisaya. An mga lumad nga yinaknan han Kabisay-an tinatawag nga mga Binisaya.
An mga gidagko-i nga isla o puro ha Kabisay-an amo an:
Sulod
- 1 Mga Rehiyon Politikal
- 2 Mga Bisaya nga Lalawigan ngan Rehiyon nga Gawas han Kabisay-an
- 3 Mga Binisaya
- 4 Kasaysayan han Kabisay-an
- 5 Ekonomiya han Kabisay-an
Mga Rehiyon Politikal[igliwat | igliwat an pinagtikangan]
Tulo an rehiyon nga mabibilngan ha Kabisay-an. Amo ini an mga probinsya o lalawigan nga sakop hiton mga rehiyon ha Kabisay-an.
Katundan nga Kabisay-an (Rehiyon VI)[igliwat | igliwat an pinagtikangan]
Butnga nga Kabisay-an (Rehiyon VII)[igliwat | igliwat an pinagtikangan]
Sinirangan nga Kabisay-an (Rehiyon VIII)[igliwat | igliwat an pinagtikangan]
Mga Bisaya nga Lalawigan ngan Rehiyon nga Gawas han Kabisay-an[igliwat | igliwat an pinagtikangan]
Mga Lalawigan ha Luzon nga Binisaya an yinaknan[igliwat | igliwat an pinagtikangan]
Inin nga mga lalawigan api han Luzon ha politika kondi an ira mga kultura ngan yinaknan Bisaya.
Dugang pa hini, an mga yinaknan han Sorsogon kuno mga Binisaya gihapon nga yinaknan. Kondi mayda mga lingguwista nga an ira pagtratar han mga yinaknan nga Sorsoganon nga mga Bisakol (sagol han Binisaya ngan Bikol)
Mga Lalawigan ha Mindanao nga Binisaya an mga yinaknan[igliwat | igliwat an pinagtikangan]
Mga Binisaya[igliwat | igliwat an pinagtikangan]
Damo an mga yinaknan nga Binisaya. Mayda mga Binisaya nga amo iton yakan ha Kabisay-an ngan mayda mga Binisaya nga lumad nga yinaknan ha gawas han Kabisay-an. Diri pa ini kumpleto nga lista
Mga Binisaya ha Kabisay-an[igliwat | igliwat an pinagtikangan]
- Akeanon (Aklanon)
- Caluyanon
- Cuyonon
- Malaynon
- Hiligaynon
- Kinaray-a
- Onhan
- Poroanon
- Sinugboanon (Cebuano)
- Winaray
Mga Binisaya ha gawas han Kabisay-an[igliwat | igliwat an pinagtikangan]
Ini nga mga yinaknan o pinulongan, lumad ha gawas han Kabisay-an kondi mga Binisaya nga yinaknan gihapon ini.
†An yinaknan nga Tausug ginklasipika nga Binisaya nga yinaknan kondi an mga Tausug diri hira natawag hit ira kalugaringon nga mga Bisaya.


text:
Istorya 108: Tipakadto ha Damasko
MAARAM ka ba kon hin-o ini nga lalaki nga natumba? Hiya hi Saulo. Hinumdumi, hiya an nagbantay han panggawas nga mga bado han kalalakin-an nga nagbato kan Esteban. Kitaa an duro nga kalamrag! Ano an nahitatabo?
Katapos patayon hi Esteban, hi Saulo an nanguna ha pagbiling ha mga sumurunod ni Jesus basi pagtimarauton hira. Sinulod hiya ha ira mga balay, gindanas hira tipagawas, ngan ginpriso hira. Damu han mga disipulo an namalagiw ngadto ha iba nga syudad ngan nagpasamwak han “maopay nga sumat” didto. Kondi kinadto hi Saulo ha iba-iba nga syudad basi bilngon an mga sumurunod ni Jesus. Tikadto na hiya ha Damasko. Pero ha dalan, may-ada urusahon nga nahitabo.
Tigda nga nagkaada hin duro nga kalamrag tikang ha langit ha palibot ni Saulo. Natumba hiya, sugad han aton nakikita dinhi. Katapos, may-ada tingog nga nagsiring: ‘Saulo, Saulo! Kay ano nga gintitimaraot mo ako?’ Hinkit-an han mga kaupod ni Saulo an lamrag ngan hinbatian an tingog, kondi waray nira masabti ito.
‘Hin-o ka, Ginoo ko?’ nagpakiana hi Saulo.
‘Ako hi Jesus, nga imo gintitimaraot,’ siring han tingog. Ginsiring ini ni Jesus tungod kay kon gintitimaraot ni Saulo an iya mga sumurunod, inaabat niya nga baga hin hiya mismo an gintitimaraot.
Hi Saulo nagpakiana: ‘Ano an akon pagbubuhaton, Ginoo?’
‘Buhát ngan kadto ha Damasko,’ siring ni Jesus. ‘Didto, susumatan ka han imo pagbubuhaton.’ Han binuhát hi Saulo ngan ginpukrat an iya mga mata, waray hiya nakita. Nabuta hiya! Salit ginkaptan hiya han iya mga kaupod ngan gintugwayan ngadto ha Damasko.
Ngan hi Jesus nagsiring ha usa han iya mga disipulo ha Damasko: ‘Buhát, Ananias. Kadto ha dalan nga tinatawag nga Tadong. Ha balay ni Judas bilnga an lalaki nga Saulo an ngaran. Ginpili ko hiya nga magin akon espesyal nga surugoon.’
Sinugot hi Ananias. Han nakita niya hi Saulo, ginkaptan niya hi Saulo ngan nagsiring: ‘An Ginoo nagpakanhi ha akon basi ka makakita utro ngan mapuno han baraan nga espiritu.’ Nahulog dayon an sugad hin mga hingbis tikang ha mga mata ni Saulo, ngan nakakita hiya utro.
Daku gud an naibulig ni Saulo ha pagsangyaw ha mga tawo ha damu nga nasud. Nagin kilala hiya sugad nga hi apostol Pablo, ngan damu pa an aton mahibabaroan mahitungod ha iya. Kondi, aton anay kitaon kon ano an iginpabuhat han Dios kan Pedro.
Buhat 8:1-4; 9:1-20; 22:6-16; 26:8-20.
Mga pakiana
- Ano an ginbuhat ni Saulo katapos patayon hi Esteban?
- Han tikadto hi Saulo ha Damasko, ano an urusahon nga nahitabo?
- Ano an iginpabuhat ni Jesus kan Saulo?
- Ano an instruksyon ni Jesus kan Ananias, ngan ha ano nga paagi nakakita utro hi Saulo?
- Nagin kilala hi Saulo ha ano nga ngaran, ngan gin-gamit hiya ha ano nga buruhaton?
Dugang nga mga pakiana
- Basaha an Buhat 8:1-4.
Ha ano nga paagi nakabulig an pagkontra ha bag-o la nga naestablisar nga Kristiano nga kongregasyon basi maipasarang an Kristiano nga pagtoo, ngan ano an pariho hito nga nahitatabo yana? (Buh. 8:4; Isa. 54:17)
- Basaha an Buhat 9:1-20.
Ano an tulo nga misyon nga iginpahayag ni Jesus nga nahunahuna niya para kan Saulo? (Buh. 9:15; 13:5; 26:1; 27:24; Roma 11:13)
- Basaha an Buhat 22:6-16.
Ha ano nga paagi magigin pariho kita kan Ananias, ngan kay ano nga importante ito? (Buh. 22:12; 1 Tim. 3:7; 1 Ped. 1:14-16; 2:12)
- Basaha an Buhat 26:8-20.
Ha ano nga paagi nakakadasig ha may-ada diri-tumuroo nga padis yana an kakombirte ni Saulo ha Kristianidad? (Buh. 26:11; 1 Tim. 1:14-16; 2 Tim. 4:2; 1 Ped. 3:1-3)


text:
Syudad han Davao
- Mayda impormasyon hini nga artikulo nga aada han Iningles nga bersyon nga angay ighubad ha Winaray
An Syudad han Davao usa han mga pinaka-importante nga mga syudad ha Pilipinas ngan amo an sinisiring nga de facto nga kapital han isla han Mindanao. Amo gihapon ini an gidako-i nga syudad ha Philippines kon ha kahaluag hin katua-an an paghihisgutan. An aeropuerto internasyonal hini ngan an daungan han mga barko amo an usa han mga gidamo-i hin aktibidad nga cargo hub ha Salatan nga Pilipinas. An Syudad han Davao usa gihapon han mga pipira nga mga syudad ha Pilipinas nga naglulugaring tikang hin bis ano nga probinsya bisan pa man kon ginlalakip ini ha Davao del Sur para hin mga estadistika nga paggamit. An syudad amo gihapon an sentro han rehiyon para han Davao nga Rehiyon (Rehiyon XI). Usa ini han mga gidako-i nga syudad han kalibutan kon an kahaluag hin katunaan an paghihisgutan, nga naglalakip hin sobra 2,400 ka kwadrado nga kilometro. An Syudad han Davao City mayda populasyon hin mga nangungukoy nga an kadamo 1.3 ka ribo o milyon, ngan mga 2 ka milyon o ribo nga tawo aada kon ha adlaw nga mga takna.
Sumala han census han tuig 2000, mayda ini populasyon nga 1,147,116 ka tawo ha 240,057 nga panimalay.
Mga Sumpay ha Gawas[igliwat | Igliwat an wikitext]
- Opisyal nga Websayt hang Gobyerno han Syudad
- Davao City 2002
- Philippine Standard Geographic Code
- Davao City Photos and Travel Guide
- Satellite nga litrato han Google Maps
- Opisyal nga Sayt han Kadayawan Festival
- Mutya ng Davao
- Davao Turismo
- Davao Guide
- The Wild Tribes of Davao District, Mindanao, ni Fay-Cooper Cole, 1913, tikang ha Project Gutenberg


text:
Finanza
- Mayda impormasyon hini nga artikulo nga aada han Iningles nga bersyon nga angay ighubad ha Winaray
- Mayda impormasyon hini nga artikulo nga aada han Kinatsila nga bersyon nga angay ighubad ha Winaray
An finanza (o pangwarta o panalapi) amo an siyensya nga nangingilabot han padalagan han salapi o kwarta hin mga tawo, mga negosyo o estado. Usa ini nga sanga han ekonomiya nga nag-aaram han pagkuha, ngan pagpatubo, hin usa nga kompanyiya, individuo o hin estado, hin mga fondo nga kinahanglan para hiton mga obhetibo hini ngan han mga kriteryo nga diin gin-gagamit ini ha mga buruhaton. Ha lain nga mga pulong, nag-aaram ini nga siyensya han pagkaiba han pagkuha ngan pagpadukwag hin kwarta ngan hin iba nga mga valor sugad hiton titulo, bonos, ngan iba pa.
Tikang:
An SALAPI/KUWARTA han kalibutan/mga Nasud:
Pinduta Ak


text:
Siyensya han komputasyon
An siyensya han komputasyon (ha Iningles: computer science o computing science; ha Kinatsila: ciencias de la computación) , amo an pag-aram han teoretiko nga mga batikan han impormasyon ngan computasyon ngan an pag-implementa hini ngan pag-aplikar hini ha mga sistema hin kompyuter.[1][2][3] An siyensya han komputasyon mayda damo nga mga naha-ilarom-nga-mga-larangan; mayda mga naghahatag hin enfasis han komputasyon hin mga ispisipiko nga mga resulta (sugad hin kompyuter grafiks), samtang mayda liwat iba nga mga larangan nga nahanunungod hiton mga kaangayan hin mga computational problem (sugad han teorya hin computational complexity). Mayda liwat mga larangan hini nga siyensya nga nahanunungod hiton mga aratupagon ha pag-implementa hin mga komputasyon. Pananglitan, an programming language nga yinaknan nanginginlabot han pagpahayag han mga komputasyon, samtang ha computer programming, mga ispisipiko nga computer language gin-aaplika pagsolbar hin mga ispisipko nga mga computational problem. Usa pa nga nahailarom-nga-larangan, an human-computer interaction, nanginginlabot han mga aratopagon han paghimo han mga kompyuter ngan computation nga magamitan han kadam-an.
Mga reperensya[igliwat | igliwat an pinagtikangan]
- ↑ "Computer science is the study of information" Department of Computer and Information Science, Guttenberg Information Technologies
- ↑ "Computer science is the study of computation." Computer Science Department, College of Saint Benedict, Saint John's University
- ↑ "Computer Science is the study of all aspects of computer systems, from the theoretical foundations to the very practical aspects of managing large software projects." Massey University


text:
Uyag
An mulay o uyag (Iningles:Play) (Pambansa:Laro) (ha pira nga mga Winaray nga diyalekto: uyas) usa nga gin-istruktura o semi-istruktura nga buruhaton, nga agsob makit-an ha bisan diin nga lugar para hin pagliaw ngan panalagsa gamiton liwat nga paagi hin pag-aram hiton pira nga klase hiton paisan-isan. An uyag usa nga paglibang han mga kabataan nga waray ginbubuhat labi kon waray klase ha eskwelahan, An uyag in usa nga pa-agi nga makapagawas hin balhas ha lawas ngan dida gihapon nakikita an pag-arte han mga nag-uuyag O mga ka api hini. An uyag naghahatag hin dugang nga ideya ha huna-huna han tawo diin napapakurukusog iton iya mga pama-agi.
It mga elemento hin mulay amo an mga panuyo, mga ginsusunod, ngan challenge ngan interactivity. Iton mga uyag mayda mental o pisikal nga stimulation, ngan agsob dungan ka pisikal ngan mental. Damo nga mga uyag nakabulig hit pagpadukwag hin mga abilidad, nagsisirbe komo paagi hin pag-ehersisyo, o mayda papel ha edukasyon, simulation ngan psikolohiya.
Tikang
1. Napulu nga Bola dara an patu nga bilyar. (10-Ball Billiards)
- 1.A Ig set an bola pa tatsuluk. An mga kantu 2 ngan 3, an printi 1. Didtu ha katunga han tunga pahilaba nga lamesa sentru an 1(dulaw). Imahi han pag set. 10ball_SET
- 1.B Kuha taku kamu nga duha.
- 1.C Pagkuha hin 1 ka takup han butilya o uska piso nga salapi.
- 1.D Pagpili kam nga duha kun kulub imu u huyang iya baliktad huyang imu kulub iya o kun piso pili kun Jose Rizal o Bangko Sentral.
- 1.D1 Pagpili kun kulub u huyang an Bad Shot u Good Shot, Jose Rizal O Bangko Sentral.
- 1.D2 Pagpili kun kulub u huyang an Spot u Tutuk,Jose Rizal o Bangko Sentral
- 1.E Igpa-itsa an takup. Para kumulub u humuyang.
- 1.F An magdaug ansya an ma-sargu.
- 1.G Kun pagsargu/pagtira may sumulud nga bola. Puydi ka humabul, imuhon an nasulud. (pakadtu 1.H ngan 1.I)
- 1.G1 Kun pagsargu mu gumawas ha lamesa an madir/patu, itsa takup kun Bad u Good, Kun Good imu tira, itsa kun tutuk u spot, kun bad iya na tira itsa liwat kun tutuk u spot.
- 1.G2 Kun pagsargu mu gumawas an ibba nga bola o an 1, itsa takup kun Good u Bad, kun Good dugang ha imu an ihap han gumawas nga bola diri na api ha lamesa, kun Bad iya na tira iya na an bola dugang ha iya an ihap.
- 1.H Kun malanat/habol igpa-itsa an takup. Kun Good Shot diri ka makakahabol. Kun Bad Shot puydi ka makahabol. Imu na tira.
- 1.I Igpa-itsa kun tutuk u spot an imu magiging tira.
- 1.I1 Kun maka syut ka imu la guihapon tira kun diri ka maka syut iya na tira.
- 1.J Kun imu tira nga diri ka naayun tumira, puydi mu ig-bad shot an una nga tira.
- 1.K Igpa-itsa an takup. Para kumulub u humuyang.
- 1.L Kun Good Shot wara ka mahihimu matira ka gud. Kun Bad Shot kuhaa an patu (Madir)
- 1.M Igpa-itsa an takup kun tutuk u spot.
- 1.N Tutuk ngani mahirani ka han sunud nga bola (kun nasyut an 2 an titirahan 3) ngadtu tadung ha bulsa/luhu. Kun spot adtu ka ha kahilab-an katunga nga tunga han lamesa an titirahan adtu ha luyu nga katunga han tunga sentru han lamesa.
- 1.O Kun pagtira mu sumulud an madir an guin titira wara. Itsa takup kun Bad u Good, kun Good imu la gihap tira. Kapti an madir. Itsa takup kun tutuk u spot.
- 1.P Kun pagtira mu sumulud nga duha an madir ngan an guin titirahan. Itsa takun kun Good u Bad, kun Bad iya na tira, Itsa liwat takup kun tutuk u spot. An titirahan adtu kahilab-an katunga-tunga han lamesa sentru. Kun Good imu tira, itsa takup kun tutuk u spot.
- 1.Q Kun pagtira mu han madir ngadtu han bola nga tinitira may-ada sumulud nga ibba nga bola. Itsa takup kun imu u iya an sumulud nga ibba(tsamba) nga bola. Diri na api ha lamesa han sumulud nga ibba nga bola. Dugang na ihap.
- 1.R Kun pagtira mu gumawas ha lamesa an madir, itsa takup kun bad u good an imu tira, kun good itsa takup liwat kun tutuk u spot an imu tira. Kun Bad iya na tira itsa takup kun tutuk u spot an iya tira.
- 1.S Kun pagtira mu gumawas ha lamesa an gintitira/ibba nga bola, itsa takup kun bad u good, kun good imu na an bola dugang ihap, kun bad iya an bola dugang ihap ha iya.
Ini nga uyag ansya in padakuay hin ihap, an maka abut karuhaan kag walo 28 tipa igbaw ansya an daug. Bisan sanu an referee u spotter diri makaka badshot han nauyag. Kun pagtira mu nabantad han spotter an usa u damu nga bola imu la gihap tira. Kun tira mu nga mabantad han imu kauyag bilyar (diri an spotter) an makabantad itsa takup kun good u bad. Kun good padayun an imu pagtira. Kun bad itsa takup kun tutuk o spot an imu tira.
Pag-ihap
1 dugang 2 batun iii
iii dugang 3 batun iiiii i
iiiii i dugang 4 batun iiiii iiiii
iiiii iiiii dugang 5 batun iiiii iiiii iiiii
iiiii iiiii iiiii dugang 6 batun iiiii iiiii iiiii iiiii i
iiiii iiiii iiiii iiiii i dugang 7 batun iiiii iiiii iiiii iiiii iiiii iii
iiiii iiiii iiiii iiiii iiiii iii dugang 8 batun iiiii iiiii iiiii iiiii iiiii iiiii iiiii i
iiiii iiiii iiiii iiiii iiiii iiiii iiiii i dugang 9 batun iiiii iiiii iiiii iiiii iiiii iiiii iiiii iiiii iiiii
iiiii iiiii iiiii iiiii iiiii iiiii iiiii iiiii iiiii dugang 10 batun iiiii iiiii iiiii iiiii iiiii iiiii iiiii iiiii iiiii iiiii iiiii
an ngatanan nga bola an ihap 55 tungaun 27 ngan tunga. Salit an maka 28 an usa han duha nga manguruyag ansya an daug kay mahihimu nga 27 iksaktu la an kaluyu. Kun 29 ka, 26 la siya/hiya, kun 30 ka, 25 ka hiya/siya.
PaHINUMDUM: para ha punsuy.....
AYAW PAG GAMIT HIN SINSILYU NGA KUWARTA PAGBALYU HAN TAKUP NGA KARAHAN.
Puydi DYAK en POY, u Diyang. Good and usa nga nauyag an kaluyu Bad. Sugad man han tutuk ngan spot. Pati pag sargu.
Puydi takup han kaldiru/CD/DVD, TARALETS!
PaSIGURUHAN: hinay hinay la kita....
Kun natira an imu kauyag pakadtu iya luyu sigurua la nga diri ka mabubungkul han taku. Ini in pagsiguru nga diri tumalsik an bola ngada ha imu.
An spatter/manguruyag diri maatubang kun diin an natira tipakada ha iya an katadungan han taku. Adi la ha hiya/siya ha ligid/tabi.
Padugang nga barasahon[igliwat | igliwat an pinagtikangan]
- Avedon, Elliot; Sutton-Smith, Brian, The Study of Games. (Philadelphia: Wiley, 1971), reprinted Krieger, 1979. ISBN 0-89874-045-2


text:
2 Corinto
8 Yana mga kabugtoan, karuyag namon nga hibaroan niyo an mahitungod han diri-matupngan nga pagkabuotan han Dios nga iginhatag ha mga kongregasyon ha Macedonia, 2 nga samtang nakakaeksperyensya hira hin duro nga kasakitan, nagpakita hira hin daku nga kalipay ngan pagkamahinatagon bisan pa han ira kapobrehan. 3 Kay ginhimo nira ito uyon han ira maaakos, oo, ginpapamatud-an ko nga lahos pa ngani han ira maaakos, 4 samtang kinaburut-on nga naghinangyo gud hira ha amon nga tagan hira hin pribilehiyo ha mahigugmaon nga paghatag ngan pagbulig ha mga baraan. 5 Ngan labaw pa ha amon ginlalaoman an ira ginbuhat, kay mas gin-una nira an Ginoo ngan kami kay ha ira kalugaringon pinaagi han kaburut-on han Dios. 6 Salit gin-aghat namon hi Tito nga hiya an magtapos han pag-asikaso hini nga iyo mahigugmaon nga hatag, kay hiya man an nagtikang hini. 7 Labot pa, tungod kay hura kamo ha ngatanan, ha pagtoo ngan abilidad ha pagyakan, ha kahibaro ngan ha pagin madasigon ngan ha gugma namon ha iyo, hinaot magin hura liwat kamo hini nga mahigugmaon nga paghatag.
8 Diri ko ini ginsisiring sugad nga sugo, kondi basi ipahibaro ha iyo an pagin madasigon han iba ngan basi sarihan an pagkasinsero han iyo gugma. 9 Maaram kamo han diri-matupngan nga pagkabuotan han aton Ginoo nga hi Jesu-Kristo, nga bisan kon riko hiya nagin pobre hiya para ha iyo, basi magin riko kamo pinaagi han iya kapobre.
10 Mahitungod hini, ini an akon opinyon: para ini ha iyo kaopayan, kay han naglabay nga tuig diri la kay gintikangan niyo an buruhaton kondi nagpakita liwat kamo hin hingyap nga buhaton ito. 11 Salit yana, taposa niyo an iyo gintikangan pagbuhat, basi an iyo pagkadisidido ha pagbuhat matapos uyon ha iyo mga katigayonan. 12 Kay labi nga makalilipay kon an tawo disidido gud maghatag, depende ha iya gintatag-iya, diri depende ha diri niya gintatag-iya. 13 Kay diri ko karuyag nga magin masayon ito para ha iba pero makuri para ha iyo; 14 kondi basi pinaagi han pagkasarahid mapun-an yana han iyo sobra an ira panginahanglan, ngan basi mapun-an liwat han ira sobra an iyo kakulangan, basi magkaada pagkasarahid. 15 Sugad la han iginsurat: “An tawo nga nagtirok hin damu waray magkaada hin sobra, ngan an tawo nga nagtirok hin gutiay waray magkulang.”
16 Salamat ha Dios nga hi Tito sinsero nga nagtatagad liwat ha iyo pariho ha amon, 17 kay ginkarawat gud niya an pagdasig, pero tungod kay disidido gud hiya, kinaburut-on nga makada hiya ha iyo. 18 Pero pauupdon namon ha iya an bugto nga gindadayaw ha ngatanan nga kongregasyon tungod han pagpasamwak han maopay nga sumat. 19 Labot pa, ginpili liwat hiya han mga kongregasyon basi magin kaupod namon ha pagbiyahe tungod hini nga kinaburut-on nga regalo para ha kadayawan han Ginoo ngan sugad nga pamatuod han amon pagkadisidido ha pagbulig. 20 Salit ginlilikyan namon nga an bisan hin-o may makita nga sayop mahitungod hinin kinaburut-on nga kontribusyon nga amon gin-aasikaso. 21 Kay kami “tangkod nga nag-aasikaso hini ngatanan, diri la ha pagkita ni Jehova, kondi ha pagkita liwat han mga tawo.”
22 Ginpapaupod liwat namon ha ira an aton bugto nga damu ka beses nga napamatud-an namon nga madasigon ha damu nga butang, pero mas madasigon pa gud yana tungod han iya daku nga pagsarig ha iyo. 23 Kondi kon may pagruhaduha mahitungod kan Tito, hiya an akon kaupod-upod ngan igkasi-magburuhat para ha iyo kaopayan; o kon may mga pagruhaduha mahitungod ha aton kabugtoan, mga apostol hira han mga kongregasyon ngan naghahatag hira hin kadayawan ha Kristo. 24 Salit ipakita niyo ha ira an iyo gugma ngan ipakita ha ira kon kay ano nga iginhahambog namon kamo ha mga kongregasyon.


text:
BULIG PARA HA PAMILYA | MGA BATAN-ON
Kon Namatay an Imo Kag-anak
AN PROBLEMA
Sais anyos hi Dami han mamatay an iya tatay tungod han aneurysm. Noybe anyos hi Derrick han mamatay an iya tatay tungod han sakit ha kasingkasing. Ngan syete anyos hi Jeannie han mamatay an iya nanay katapos hin usa ka tuig nga pag-antos hin kanser ha obaryo. *
Inin tulo nga batan-on namatayan han ira hinigugma ha temprano nga pangidaron. Nahitabo na ba liwat ito ha imo? Kon oo, ini nga artikulo mabulig ha imo ha pag-atubang han imo sitwasyon. * Kondi, hisgotan anay naton an pipira nga kamatuoran mahitungod ha pagtaguminatay.
AN SADANG MO HIBAROAN
Damu an paagi ha pagtaguminatay. Karuyag sidngon, an paagi han imo pagpahayag hin kasakit bangin diri pariho ha iba. “Waray simple nga surundon o mga balaud nga kinahanglan buhaton basi la malamposan an pagtaguminatay,” siring han libro nga Helping Teens Cope With Death. An importante, diri mo sobra nga ginpupugngan an imo duro nga kasubo. Kay ano? Tungod kay . . .
An pagpinugong han duro nga kasubo mahimo makadaot. Hi Jeannie, nga gin-unabi ha tinikangan, nagsiring: “Kahuna ko kinahanglan ko magin marig-on para ha akon manghod, salit gintago ko an akon emosyon. Bisan yana, ginpupugngan ko an sakit nga akon inaabat, ngan diri ito maopay ha kahimsog.”
Nauyon hito an mga eksperto. “An mga pagbati nga ginninigar o gintatago diri magpapabilin nga nakatago,” siring han libro nga The Grieving Teen. “Nakikita ito ha panahon nga diri mo ginlalaoman pinaagi ha pagbuto han imo emosyon o pagkaada sakit.” An ginpipinugngan nga kasubo mahimo liwat magresulta ha pag-abuso ha de-alkohol nga irimnon o droga basi diri maabat an kasakit.
An pagtaguminatay mahimo mag-upod hin diri maintindihan nga mga emosyon. Pananglitan, an iba nasisina ha namatay tungod kay pag-abat nira “ginbayaan” hira hito. An iba ginbabasol an Dios ngan naghuhunahuna nga iya unta ginpugngan an kamatayon. Damu han nagtataguminatay an nakukonsensya ha ira nabuhat o nayakan ha namatay tungod kay diri na nira ito mababawi.
Matin-aw, an pagtaguminatay mahimo magin komplikado. Ano an imo mahimo buhaton basi maliaw ka ngan mabuligan nga makapadayon?
AN IMO MAHIMO BUHATON
Pakiistorya ha iba. Bangin maaghat ka nga ibulag an imo kalugaringon durante hinin makuri nga panahon. Kondi an pagsumat han imo inaabat ha usa nga kapamilya o sangkay makakabulig ha imo nga makontrol an imo emosyon ngan diri mabug-atan han trahedya.—Prinsipyo ha Biblia: Proberbios 18:24.
Isurat an imo inaabat. Isurat an bisan ano mahitungod ha imo kag-anak nga namatay. Pananglitan, ano an imo diri gud mangangalimtan ha iya? Isurat an iya mag-opay nga kalidad. Hain hito an imo karuyag subaron?
Kon nabubug-atan ka hin negatibo nga mga pagbati—pananglitan, kon pirme mo nahuhunahuna an imo diri maopay nga nayakan ha imo kag-anak antes hiya mamatay—isurat an imo inaabat ngan an hinungdan hito. Pananglitan, “Nakukonsensya ako tungod kay nagbatonay kami ni Papa antes hiya mamatay.”
Katapos, usisaha an makatadunganon nga hinungdan han imo inaabat. “Diri mo mababasol an imo kalugaringon nga diri ka maaram nga waray ka na gud ngay-an higayon ha pangaro hin pasaylo,” siring han The Grieving Teen. “An pagsiring nga diri na gud la magyakan o magbuhat hin bisan ano tungod la kay bangin pagbasolan ito ha tidaraon, diri gud reyalistiko.”—Prinsipyo ha Biblia: Job 10:1.
Atamana an imo kalugaringon. Magkaada igo nga pahuway, ehersisyo, ngan husto nga nutrisyon. Kon waray ka gana ha pagkaon, magkaada pipira nga masustansya nga isnak imbes han tulo ka beses nga pagkaon ha usa ka adlaw tubtob nga bumalik an imo gana. Ayaw pagaana an imo kasubo pinaagi ha pagkinaon hin tsitseriya o pag-ininom kay makakapagrabe la lugod ito han sitwasyon.
Pakiistorya ha Dios pinaagi ha pag-ampo. An Biblia nasiring: “Ibutang an imo dinara ha bawbaw ni Jehova, ngan ikaw iya kabubuligan.” (Salmos 55:22) An pag-ampo diri la nagpapagaan han inaabat. Tinuod ito nga komunikasyon ha Dios “nga nagliliaw ha aton ha ngatanan nga kasakitan.”—2 Corinto 1:3, 4.
An usa nga ginagamit han Dios ha pagliaw hadton nagtataguminatay amo an iya Pulong, an Biblia. Kay ano nga diri usisahon an igintututdo hito mahitungod ha tinuod nga kahimtang han mga patay ngan an paglaom han pagkabanhaw? *—Prinsipyo ha Biblia: Salmo 94:19, Maupay nga Sumat.
^ par. 4 Hira Dami, Derrick, ngan Jeannie dugang nga ginhihisgotan han sunod nga artikulo.
^ par. 5 Bisan kon ini nga artikulo mahitungod ha kamatayon han kag-anak, aplikado liwat an mga prinsipyo dinhi ha kamatayon han usa nga bugto o sangkay.
^ par. 19 Kitaa an kapitulo 16 han libro nga Ang mga Tanong ng mga Kabataan—Mga Sagot na Lumulutas, Tomo 1. Libre ini nga mada-download ha www.jw.org/tl, ha tab nga PUBLIKASYON.
Mahibaro hin Dugang
Ano Gud ba an Igintututdo han Biblia?
Totoo nga Paglaom Para ha Imo Namatay nga mga Hinigugma
Namatayan ka ba hin hinigugma? Posible mo pa ba makita hira utro? Hibaroi kon ano an igintututdo han Biblia mahitungod han pagkabanhaw.


text:
LEKSYON 21
Ano an Bethel?
An Bethel usa nga Hebreo nga pulong nga nangangahulogan, “Balay han Dios.” (Genesis 28:17, 19) Angayan ito nga ngaran para ha pasilidad nga ginagamit han mga Saksi ni Jehova ha bug-os nga kalibotan diin gin-oorganisar an pagsangyaw nga buruhaton. An Nagmamando nga Lawas aadto ha world headquarters ha New York State, E.U.A. Didto, ira gin-oorganisar an buruhaton han mga sanga nga opisina ha damu nga nasud. Sugad nga grupo, an mga boluntaryo hini nga mga pasilidad gintatawag nga pamilya han Bethel. Sugad hin pamilya, hira naukoy, nagtatrabaho, nakaon, ngan nag-aaram han Biblia nga may pagkaurosa.—Salmo 133:1.
Usa nga espesyal nga lugar diin boluntaryo an mga membro ngan nagtatagad han ira kalugaringon sugad nga pamilya. Ha tagsa nga Bethel, may mga Kristiano nga kalalakin-an ngan kababayin-an nga bug-os-panahon nga nagbubuhat han kaburut-on han Dios ngan nag-aalagad para han intereses han Ginhadian. (Mateo 6:33) Waray hira sweldo, kondi may-ada hira han ira mga panginahanglan—urukyan, pagkaon, ngan allowance para ha personal nga kagarastohan. An kada tagsa ha ira may-ada toka, ha opisina man, kusina, dining room, imprintahan, bindery, housekeeping, laundry, maintenance, o iba pa.
Usa nga lugar diin sagipo an mga tawo ha buruhaton nga nasuporta ha pagsangyaw. An nangunguna nga tumong han kada Bethel amo an pagpahibaro han kamatuoran han Biblia ha damu nga tawo. Ini nga brosyur usa nga ebidensya hito. Iginsurat ini ha pagdumara han Nagmamando nga Lawas, iginpadara pinaagi ha kompyuter ngadto ha ginatos nga translation team ha bug-os nga kalibotan, gin-imprinta ha mga high-speed press ha mga imprintahan ha pipira nga Bethel, ngan iginpadara ha sobra 110,000 nga kongregasyon. Ha tagsa hito nga proseso, igintatagana han pamilya han Bethel an importante nga bulig ha pinakaapurado nga buruhaton—an pagsangyaw han maopay nga sumat.—Markos 13:10.
Hin-o an mga nag-aalagad ha Bethel ngan ano nga mga tagana an ira nakakarawat?
Ano nga apurado nga buruhaton an ginsusuportahan han tagsa nga Bethel?


text:
UNESCO
An Katig-uban han Nagkaurusa nga mga Nasod para ha Pag-Aram, Syensya ngan Kultura (Iningles: United Nations Educational, Scientific and Cultural Organization) (UNESCO) usa nga ahensya han Nagkaurusa nga mga Nasod nga nagmamangno han pag-aram, kultura ngan syensya.
Pinanbasaran[igliwat | igliwat an pinagtikangan]
Mga sumpay ha gawas[igliwat | igliwat an pinagtikangan]
- Websayt han Buhatan kan UNESCO (Ingles)
- UNESCO Français (Frinanses)
- UNESCO Español (Kinatsila)
- ЮHECKO Pycckий (Rinuso)
- يونسكو العربية (Inarabo)
- 联合国教科文组织 中文 (Tsinino)
- UNESCO National Commission of the Philippines (Ingles)


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Buhat 17:1-34
17 Katapos, kinadto hira ha Amfipolis, ha Apolonia, ngan ha Tesalonica, diin may sinagoga han mga Judio.2 Salit sugad han nabatasan na ni Pablo, sinulod hiya ngadto, ngan ha tulo nga sunod-sunod nga sabbath nangatadongan hiya ha ira tikang ha Kasuratan.3 Igin-esplikar niya ngan ginpamatud-an pinaagi hin mga reperensya nga kinahanglan mag-antos an Kristo ngan mabanhaw, ngan nagsiring hiya: “Ini an Kristo, hi Jesus nga akon iginpapahayag ha iyo.”4 Salit an iba ha ira nagin tumuroo ngan nakig-upod kanda Pablo ngan Silas, sugad man an damu gud nga Griego nga nagsisingba ha Dios ngan an damu nga prominente nga kababayin-an.5 Pero tungod kay nangabugho an mga Judio, nagtirok hira hin magraot nga kalalakin-an nga istambay ha merkado ngan nagporma hin grupo ngan ginsamok an syudad. Ginsulong nira an balay ni Jason ngan ginbiling hira Pablo ngan Silas basi dad-on ngadto ha grupo.6 Han waray hira hiagii, gindanas nira hi Jason ngan an iba nga kabugtoan ngadto ha mga magmarando han syudad, ngan nagginuliat: “Aanhi liwat an mga tawo nga nakakasamok ha inuukyan nga tuna,7 ngan gin-abiabi hira ni Jason ha iya balay. Hira ngatanan nakontra ha mga balaud han Cesar,* ngan nasiring hira nga may iba nga hadi, hi Jesus.”8 Pakabati hini han mga tawo ngan han mga magmarando han syudad, nahadlok hira.9 Katapos nira pabaydon hin piyansa hi Jason ngan an iba pa, ginpagawas hira.10 Pagkagab-i, ginpakadto han kabugtoan hira Pablo ngan Silas ha Berea. Pag-abot nira didto, kinadto hira ha sinagoga han mga Judio.11 An mga Judio ha Berea mas disidido mahibaro kay han mga aadto ha Tesalonica, kay ginkarawat dayon nira an pulong, ngan gin-uusisa nira hin maopay an Kasuratan kada adlaw basi masiguro kon totoo gud an ira nabatian.12 Salit damu ha ira an nagin tumuroo, sugad man an damu nga prominente nga Griego nga kababayin-an ngan kalalakin-an.13 Pero han hinbaroan han mga Judio tikang ha Tesalonica nga an pulong han Dios iginpapasamwak liwat ni Pablo ha Berea, kinadto hira basi sulsolan an mga tawo nga kontrahon hira.14 Salit ginpalakat dayon han kabugtoan hi Pablo ngan igindul-ong hiya ha baybayon, pero nagpabilin didto hira Silas ngan Timoteo.15 Kondi igindul-ong han iba hi Pablo tubtob ha Atenas. Katapos hira tugunon ni Pablo nga pakadtoon dayon ha iya hira Silas ngan Timoteo, linakat hira.16 Samtang ginhihinulat hira ni Pablo ha Atenas, naaringit hiya pagkinita ha syudad kay puno ito hin mga dios-dios.17 Salit nangatadongan hiya ha mga Judio ha sinagoga ngan ha iba nga mga tawo nga nagsisingba ha Dios, ngan ha mga nakadto ha merkado kada adlaw.18 Pero may mga pilosopo nga Epicureo ngan Estoico nga nakiglantugi ha iya. An iba nagsiring: “Ano daw la an ig-iistorya hini nga turaban?”* May nagsiring liwat: “Baga hin nagpapasamwak hiya hin iba nga mga dios.” Ginsiring nira ini tungod kay nagsasangyaw hi Pablo han maopay nga sumat mahitungod kan Jesus ngan han pagkabanhaw.19 Salit gindara nira hi Pablo ngadto ha Areopago ngan ginpakianhan: “Puydi ba namon hibaroan kon ano ini nga bag-o nga katutdoan nga imo ginyiyinakan?20 Kay nagyiyinakan ka hin mga butang nga bag-o ha amon pamati. Salit karuyag namon hibaroan kon ano ini.”21 Ha pagkamatuod, an ngatanan nga taga-Atenas ngan mga taga-iba nga nasud nga naukoy* didto nag-iiniristorya la ha ira bakante nga oras o nagpipinamati kon ano an bag-o nga panhitabo.22 Tinindog hi Pablo ha butnga han Areopago ngan nagsiring:“Mga tawo han Atenas, nakikita ko nga ha ngatanan nga paagi baga hin mas may kahadlok kamo ha mga dios kay ha iba.23 Pananglitan, han naagi ako ngan ginkikinita ko hin maopay an mga ginsisingba niyo, nakakita liwat ako hin halaran nga may nakasurat nga ‘Ha Diri Kilala nga Dios.’ Salit an iyo ginsisingba nga diri niyo kilala amo an akon iginpapahayag ha iyo.24 An Dios nga naghimo han kalibotan ngan han ngatanan nga aada hito, ini nga Usa, an Ginoo han langit ngan han tuna, diri naukoy ha mga templo nga hinimo han kamot,25 diri liwat hiya nagkikinahanglan nga serbihan han mga tawo nga baga hin may ginkikinahanglan hiya nga butang, kay hiya mismo an naghahatag ha ngatanan nga tawo hin kinabuhi ngan gininhawa, ngan han ngatanan nga butang.26 Tikang ha usa nga tawo ginhimo niya an ngatanan nga nasud basi mag-ukoy ha bug-os nga tuna, ngan iya iginpahayag an itinanda nga mga panahon ngan an mga tubtoban han urukyan han mga tawo,27 kay karuyag han Dios nga pamilngon hiya hin maopay han mga tawo basi hiagian gud nira hiya. Ha pagkamatuod, hirani hiya ha tagsa ha aton.28 Pinaagi ha iya nagkaada kita kinabuhi, nakakakiwa, ngan naeksister, sugad han ginsiring han iba han iyo mga parasiday, ‘Kay mga anak liwat kita niya.’29 “Salit tungod kay mga anak kita han Dios, diri naton sadang hunahunaon nga an Dios pariho hin bulawan, silber, o bato, sugad hin butang nga ginporma o gindisenyo han mga tawo.30 Ha pagkamatuod, ginpalabay han Dios an mga panahon han kaignorante han mga tawo, pero yana ginsisidngan niya an mga tawo ha bisan diin nga sadang hira magbasol.31 May igintanda hiya nga adlaw para han iya katuyoan nga hukman an kalibotan uyon ha katadongan pinaagi han usa nga tawo nga iya ginpili, ngan an ngatanan nga tawo makakasiguro hini tungod kay iya ginbanhaw hiya.”32 Han hinbatian nira an pagkabanhaw han mga patay, gintamay hiya han iba, pero an iba nagsiring: “Mamamati utro kami ha imo mahitungod hini.”33 Salit ginbayaan hira ni Pablo,34 pero an iba inupod ha iya ngan nagin tumuroo, sugad kan Dionisio nga huwes han korte ha Areopago, ngan han babaye nga hi Damaris, ngan han iba pa.


text:
Galicia
An Galicia (nga agsob liwat ginsusurat ha Galego nga Galiza[1]) usa nga komunidad autonoma han Espanya, nga nahamutang ha kanawayan o amihanan-katundan han Península Ibérica ngan nahimo ini han mga lalawigan o probinsya han La Coruña, Lugo, Ourense ngan Pontevedra. Ha heyograpiya, ginsasapitan ini ha amihanan han Dagat Cantábrico, han nasod han Portugal ha salatan, han Kalawdan Atlantico ha katundan ngan han Principado de Asturias ngan Castilla y León (mga lalawigan han Zamora ngan León) ha sidlangan.
Nahalakip ha Galicia an kapuropod-an han islas Cíes, an kapuropod-an han Ons, ngan an kapuropod-an han Sálvora, sugad hin iba nga mga isla o puro sugad han Cortegada, Arosa, an kapurupod-an han Sisargas, o an kapuropod-an han Malveiras.
An Galicia mayda 2.78 ka ribo o milyon nga mga molupyo (2008), nga mayda distribusyon hin katawhan nga diin an dako nga bahin nahamutang han katunaan ha butnga han Ferrol ngan Vigo. An Santiago de Compostela amo an kapital han Galicia nga mayda estatuto nga ispisyal, ha sakob han lalawigan han La Coruña.
An himno han Galicia, Os Pinos, ha pagpadayag ni Eduardo Pondal, nareferir han Galicia komo nasod ni Breogán, usa nga Kelta nga bayani. An Estatuto hin Autonomiya, dida han syahan nga artikulo, natawag han Galicia komo usa nga nacionalidad histórica o nasyonalidad ha kaagi..[2]
Mga reperensya[igliwat | igliwat an pinagtikangan]
- ↑ Ha yana, an ngaran nga Galicia amo la an opisyal nga ginkikila nga pagtawag han komunidad autonoma dida han estatuto hin autonomiya, ha Kinatsila ngan ha Galego, bisan man kon ha Galego, kinakarawat liwat an porma nga Galiza (La Academia contesta a la Xunta que el único topónimo oficial es Galicia: La Voz de Galicia, 8 de junio de 2008).
- ↑ Estatuto de Autonomía de Galicia. Artículo 1: «Galicia, nacionalidad histórica, se constituye en Comunidad Autónoma para acceder a su autogobierno de conformidad con la Constitución Española y con el presente Estatuto, que es su norma institucional básica».


text:
Pato
An Pato (Iningles:Gander/Duck) (Pambansa:Itik)amo in usa nga tamsi ha pamilya Anatidae, na kaapi liwat an mga gansa, itik ngan swans. An mga pato ginbabahin hin mga subfamily ha pamilya Anatidae; Kadam'an ha pato makitubig, ngan mas digto ini ha ganso ngan swans, kudi mas dagko ini han itik. Ha toxonomiya, an itik nahiaapi san sayo nga subfamily han mga pato.
Danay naaalahan an pato sa iba na mga makitubig nga tamsi sugad san tamawtamaw.
Luri sa tigasaw an siwo san pato. Pagnakagat na an siwo sa tigasaw, darako na an tsansa na mamatay ini.


text:
Kinatalan
An Catalan o Katalan nga yinaknan o Kinatalan (lumad ngan tuminongnong nga ngaran Català) usa nga Romanses nga yinaknan. Amo ini an nasodnon ngan opisyal nga yinaknan han Andorra, ngan usa nga igkasi-opisyal nga yinaknan han mga komunidad autonoma han Islas Baleares, Catalunya ngan Komunidad Valenciana. Ha Komunidad Valenciana, tinatawag an yinaknan nga Valencià (Vinalensya) ngan ha syudad han Alghero ha Italyano nga isla han Sardinya. Gin-gagamit liwat ini, bisan waray ini opisyal nga pagkilala, didto han mga komunidad autonoma han Aragón (ha La Franja) ngan Murcia (ha Carche) ha Espanya, ngan gintaga-an hin opisyal nga pagkilala nga may katubtoban, ha rehiyon-ha-kaagi han Roussillon ha salatan nga Fransya, nga nahahanungod yana han département han Pyrénées-Orientales (Amihanan nga Catalunya).


text:
Judas
1 Tikang kan Judas, nga surugoon ni Jesu-Kristo ngan bugto ni Santiago, para ha mga tinawag nga hinigugma han Dios nga Amay ngan gintipigan para kan Jesu-Kristo:
2 Mahura unta kamo han kalooy, kamurayawan, ngan gugma.
3 Mga hinigugma, bisan kon nangalimbasog gud ako pagsurat ha iyo mahitungod han aton katalwasan, inabat ako nga kinahanglan ako magsurat ha iyo basi aghaton kamo nga makig-away para ha pagtoo nga iginhatag ha mga baraan hin makausa nga magpapadayon ha waray kataposan. 4 Nagsusurat ako tungod kay may sekreto nga nakasulod ngada ha iyo nga mga tawo nga maiha na nga itinanda han Kasuratan nga huhukman. Mga tawo hira nga diri-diosnon nga ginhimo nga pasangil an diri-matupngan nga pagkabuotan han Dios para han ira mangil-ad nga paggawi* ngan napamatud-an nga hira diri-matinumanon ha aton amo la nga Agaron ngan Ginoo nga hi Jesu-Kristo.
5 Bisan kon maaram na gud kamo hini ngatanan, karuyag ko pahinumdoman kamo nga hi Jehova nagtalwas hin katawohan tikang ha tuna han Ehipto, pero katapos, ginpamatay an mga waray magpakita hin pagtoo. 6 Ngan an mga anghel nga waray magpabilin ha ira orihinal nga kahimtang, lugod binaya ha urukyan nga angay ha ira, igin-andam niya ha pag-abot han daku nga adlaw ha paghukom samtang nakagapos hira ha kadayonan ha duro nga kasisidman. 7 Ha pariho nga paagi, an Sodoma ngan Gomorra ngan an mga syudad nga kahirani hito nagpadaog liwat ha sobra nga imoralidad* ngan nagbuhat uyon ha diri-natural nga makasasala nga mga hingyap. Nag-antos hira han hudisyal nga sirot han kalayo nga waray kataposan,* ngan nagpapahamangno ini ha aton.
8 Bisan pa hito, ini nga mga tawo nagpapatakas liwat ha pag-inilusyon, naghuhugaw han unod, nagmiminos han awtoridad, ngan nagyayakan hin nakakainsulto ha mga dungganon. 9 Han nag-argumento hi Miguel nga arkanghel ngan an Yawa ngan nagdiskusyon mahitungod han patay nga lawas ni Moises, waray gud hiya mangahas ha paghukom ha Yawa ngan pagyakan hin nakakainsulto, lugod nagsiring hiya: “Sawayon ka unta ni Jehova.” 10 Kondi ini nga mga tawo nagyayakan hin nakakainsulto mahitungod han mga butang nga diri nira nasasabtan. Ngan an ngatanan nga butang nga ira nasasabtan, pinaagi han kinaiya nga sugad han waray-pagsabot nga mga hayop, amo an mga butang nga nakakadaot ha ira.
11 Kairo nira, kay ginsunod nira an dalan ni Cain, ngan nagdagmit pagsubad han kasaypanan ni Balaam tungod han premyo, ngan nagkamatay tungod han rebelyoso nga pagyakan pariho han ginbuhat ni Kore! 12 Samtang kaupod niyo hira ha iyo mga piyesta,* sugad hira hin mga bato nga nakatago ha ilarom han tubig, ngan sugad hin mga paraataman han mga karnero nga waray-awod nga nagpapatakas ha pagkinaon; sugad hira hin waray-tubig nga mga dampog nga ginpapalid-palid han hangin, ngan sugad hin mga kahoy ha ikatarapos han katrakdag pero waray mga bunga, nga makaduha na kamatay* ngan ginpan-gabot; 13 sugad hira hin masamok nga mga balud ha dagat nga nagbubura han ira mismo kaarawdan; sugad hira hin waray-direksyon nga mga bitoon nga mahingangadto ha duro nga kasisidman ha kadayonan.
14 Oo, hi Enoc nga ikapito nga tulin tikang kan Adan nagtagna liwat mahitungod ha ira: “Kitaa! Hi Jehova kinanhi upod an iya yinukot-yukot nga baraan nga mga anghel, 15 ha pagpadapat han paghukom ha ngatanan, ngan pagsirot ha ngatanan nga diri-diosnon tungod han ngatanan nga ira maraot nga buhat, ngan tungod han ngatanan nga makangingirhat nga butang nga ginyakan kontra ha iya han magpakasasala nga waray respeto ha Dios.”
16 Ito nga mga tawo mahilig magngurutob, reklamador mahitungod han ira kahimtang ha kinabuhi, nagbubuhat han ira kalugaringon nga karuyag, ngan an ira baba sobra nga naghahambog, samtang nag-uulog-ulog hira ha iba* para ha ira kalugaringon nga kaopayan.
17 Pero kamo, mga hinigugma, hinumdumi an mga ginsiring hadto han mga apostol han aton Ginoo nga hi Jesu-Kristo, 18 nga agsob nira igsiring ha iyo: “Ha kataposan nga panahon maabot an mga paratamay nga magbubuhat uyon ha ira magraot nga hingyap.” 19 Hira an hinungdan han pagkabahin-bahin, mga tawo nga hayupnon, ngan waray espirituwalidad. 20 Pero kamo, mga hinigugma, parig-ona an iyo kalugaringon ha iyo pinakabaraan nga pagtoo ngan pag-ampo kamo uyon ha baraan nga espiritu 21 basi magpabilin kamo ha gugma han Dios, samtang nagpapamulat kamo han kalooy han aton Ginoo nga hi Jesu-Kristo, nga nagriresulta hin kinabuhi nga waray kataposan. 22 Padayon nga ipakita liwat niyo an kalooy ha iba nga nagruruhaduha; 23 talwasa hira pinaagi ha pag-agaw ha ira tikang ha kalayo. Padayon nga ipakita an kalooy ha iba, ngan buhata ito nga may kahadlok, pero pahirayo gud bisan ha ira bado nga nahugawan han ira magraot nga buhat.*
24 Ha usa nga nakakapanalipod ha iyo tikang ha kahipakdol, ngan nakakabulig ha iyo nga makapabilin nga waray-hugaw ngan may daku nga kalipay ha atubangan han iya himaya, 25 ha amo la nga Dios nga aton Paratalwas pinaagi kan Jesu-Kristo nga aton Ginoo, magin iya unta an himaya, pagkaharangdon, gahum ngan awtoridad ha ngatanan nga naglabay nga panahon ngan yana ngan ha kadayonan. Amen.


text:
El Salvador
- Para hit lain nga kagamit, kitaa an El Salvador (pansayod).
An El Salvador nga an opisyal nga ngaran Republika han El Salvador (ha Kinatsila: República de El Salvador), usa nga nasod ha Butnga nga Amerika. Nagsasapit ini han Kalawdan Pacifico butnga han Guatemala ngan Honduras. Nahamutang ini ha Golfo han Fonseca, sugad han Nicaragua ha unhan nga salatan. Upod hin populyason nga mga 7 ka ribo o milyon nga tawo (Hulyo 2008 nga Census) ha 21,000 ka km, amo ini an mayda gidakoi hin densidad hin katawhan nga nasod ha Butnga nga Amerika, ngan guruguti-ay hin kadako kaysa han mga hagrani nga mga kanasoran. An kapital nga syudad han San Salvador amo an pinakaimportante nga metropolis han republika.
Mga pagbahinbahin ha teritoryo[igliwat | igliwat an pinagtikangan]
An El Salvador ginbahin ngadto hin napulo kag upat (14) nga mga departamento, ngan ini liwat, ginbahin-bahin ngadto in duha ka gatos kaunman kag duha (262) nga mga munisipyo (municipio).


text:
Maopay nga Sumat Tikang ha Dios!
Ano an maopay nga sumat tikang ha Dios? Kay ano nga makakatoo kita hito? Ginbabaton hini nga brosyur an mga pakiana han damu nga tawo mahitungod ha Biblia.
Kon Paonan-o ka Mabubuligan Hini nga Brosyur
Ini nga brosyur mabulig ha imo nga mahibaro ha Pulong han Dios, an Biblia. Gamita an imo kalugaringon nga kopya han Biblia ha pagbiling han mga teksto.
Ano an Maopay nga Sumat?
Usisaha kon ano an sumat tikang ha Dios, kon kay ano nga importante gud ito, ngan kon ano an kinahanglan naton buhaton?
Hin-o an Dios?
May ngaran ba an Dios ngan nagtatagad ba hiya?
Tikang Gud ba ha Dios an Maopay nga Sumat?
Paonan-o kita makakasiguro nga an Biblia tikang ha Dios?
Hin-o hi Jesu-Kristo?
Hibaroi kon paonan-o nagtikang an kinabuhi ni Jesus, kon kay ano nga kinanhi hiya ha tuna, ngan kon ano an ginbubuhat niya yana.?
Ano an Katuyoan han Dios Para ha Tuna?
Iginsasaysay han Biblia kon kay ano nga ginlarang han Dios an tuna, kon san-o matatapos an pag-antos, ngan kon paonan-o magigin paraiso utro an tuna ngan kon hin-o an maukoy hito?
Ano an Paglaom han mga Patay?
Ano an kahimtang han mga patay? Makikita pa ba naton utro an namatay naton nga mga hinigugma?
Ano an Ginhadian han Dios?
Hin-o an Hadi han Ginhadian han Dios? Ano an bubuhaton hito nga Ginhadian?
Kay Ano nga Gintutugotan han Dios an Karaotan Ngan Pag-antos?
Paonan-o nagtikang an karaotan, ngan kay ano nga gintutugotan han Dios nga magpadayon ito? Matatapos pa ba an pag-antos?
Paonan-o Magigin Malipayon an Imo Pamilya?
Karuyag ni Jehova, an malipayon nga Dios, nga magin malipayon an pamilya. Usisaha an praktikal nga sagdon han Biblia para ha mga bana, asawa, kag-anak, ngan mga anak.
Paonan-o Mo Makikilala an Tinuod nga Relihiyon?
Usa la ba an tinuod nga relihiyon? Hibaroi an lima nga pangiril-an han tinuod nga relihiyon.
Paonan-o Kita Mabubuligan han mga Prinsipyo ha Biblia?
Iginsaysay ni Jesus kon kay ano nga kinahanglan naton hin giya ngan kon ano an duha nga prinsipyo ha Biblia nga pinakaimportante.
Paonan-o Ka Magigin Duok ha Dios?
Hibaroi kon ginpapamatian ba han Dios an ngatanan nga pag-ampo, kon paonan-o kita sadang mag-ampo, ngan kon ano pa an sadang naton buhaton basi magin duok ha Dios.
Ano an Mahitatabo ha mga Relihiyon?
Maabot ba an panahon nga an ngatanan magkakaurosa na ha pagsingba ha usa la nga tinuod nga Dios?
Kay Ano nga May-ada Organisasyon an Dios?
An Biblia nagsusumat kon kay ano ngan kon paonan-o gin-oorganisar an tinuod nga mga Kristiano.
Kay Ano nga Sadang Ka Magpadayon ha Pag-aram?
Paonan-o mabulig ha iba an imo kahibaro mahitungod ha Dios ngan ha Biblia? Ano nga klase hin relasyon ha Dios an imo mapapahimulosan?